title: Sadan miekan mies

text: Suomen kansallisfilmografia -teossarjan päätoimittaja Kari Uusitalo valitsi "Sadan miekan miehen" sadan merkittävän suomalaisen näytelmäelokuvan joukkoon vuoden 1990 MMM -kirjassa. Pääosan esittäjää Kalervo Nissilää kutsuttiin elokuvan vuoksi Suomen Errol Flynniksi.


title: Sadan miekan mies

text: Aikalaisarvioijien yleinen mielipide oli, että kotimainen seikkailuelokuva puolustaa hyvin paikkaansa, joskin ohjauksen puutteisiin kiinnitettiin huomiota.


title: Sadan miekan mies

text: Myöhemmässä televisioajan arviossa ohjaus todetaan vetäväksi.


title: Crater Laken kansallispuisto

text: Crater Laken kansallispuisto () on Yhdysvaltojen Oregonissa sijaitseva kansallispuisto, joka perustettiin 22. toukokuuta vuonna 1902. Se on Yhdysvaltojen viidenneksi vanhin kansallispuisto. Puisto sijaitsee kalderassa, eli romahtaneen tulivuoren yläpuolella. Kaldera on täyttynyt vedellä, jolloin siitä on tullut kraatterijärvi. Kraatterijärven syvin kohta on 597 metriä syvä, ja se on Yhdysvaltojen syvin järvi ja koko maailman mittakaavassa seitsemänneksi syvin. Kansallispuistoa hallinnoi Yhdysvaltain National Park Service.


title: Crater Laken kansallispuisto

text:
Crater Lake sijaitsee Pohjois-Amerikan laatan reuna-alueella, jolla on paljon vulkaanista toimintaa. Noin 400 000 vuotta sitten tulivuori Mount Mazama syntyi. Noin 7 000 vuotta sitten se purkautui ja romahti, kun se ei enää kyennyt kannattelemaan itseään. Tästä syntyi kaldera, joka aikanaan puolestaan täyttyi vedellä ja muodosti nykyisen kraatterijärven. Mazaman purkauksesta syntyi niin paljon tuhkaa, että sitä lensi jopa nykyisen Yellowstonen kansallispuiston alueelle, Nevadaan ja Kanadan Brittiläiseen Kolumbiaan asti. Paikalliset Amerikan alkuperäisasukkaat näkivät purkauksen ja sisällyttivät sen taruihinsa.
Ensimmäiset valkoihoiset paikalle saapuneet olivat kullankaivajat John Wesley Hillman, Henry Klippel ja Issac Skeeters, jotka antoivat järvelle nimen Deep Blue Lake, syvänsininen järvi. Nimi tulee järven syvänsinisen värisestä vedestä. Miehillä oli kuitenkin enemmän mielessään kulta kuin järvi ja he unohtivat pian löytönsä. Myöhemmin paikalle saapuneet valkoihoiset nimesivät järven uudelleen Crater Lakeksi, kraatterijärveksi. Nykyään nimi ”kraatterijärvi” tiedetään virheelliseksi, sillä kyseessä ei ole vedellä täyttynyt kraatteri, vaan oikeammin romahtanut tulivuori eli kaldera.
Vuonna 1870 mies nimeltä William Gladstone Steel alkoi tutkia järveä. Hän nimesi monet sen maanmerkeistä. Hän antoi muun muassa nimen ”Wizard Island” järven velhonhatun muotoiselle saarelle. Yhdessä geologi Clarence Duttonin kanssa Steel jopa mittasi järven syvyyttä. Myös kartta luotiin Crater Laken alueesta. Steelen tutkimukset johtivat haluttuun tulokseen; 22. toukokuuta vuonna 1902 presidentti Theodore Roosevelt julisti järven ja sen lähialueet kansallispuistoksi. Crater Lake on Yhdysvaltain viidenneksi vanhin kansallispuisto. Seuraavien vuosien kuluessa puistoon rakennettiin majataloja, pysäköintipaikkoja ja muita matkailijoiden tarvitsemia palveluita. Vuonna 2003 Crater Lakessa vieraili 451 322 ihmistä.


title: The Whole Story

text: The Whole Story on Kate Bushin kokoelmalevy vuodelta 1986. Albumilla on mukana kaksi aikaisemmin julkaisematonta äänitystä: uusi kappale nimeltä ”Experiment IV” sekä Bushin ensimmäisen hitin ”Wuthering Heights” uudella vokalisoinnilla varustettu remix-versio. Albumi ylsi parhaimmillaan Ison-Britannian albumilistan ykkössijalle.


title: The Whole Story

text: Vuonna 1986 julkaistiin myös videonauha nimeltä "The Whole Story". Se sisältää albumin lauluista tehdyt musiikkivideot samassa järjestyksessä kuin levyllä. Lisäksi mukana on kappale ”The Big Sky”. Julkaisun ”Wow”-video sisältää otteita Bushin konserttikiertueelta, sillä laulaja ei enää pitänyt tallenteen alkuperäisestä promootioversiosta.


title: The Whole Story

text: ”Cloudbusting”-videossa Donald Sutherland esiintyy Wilhelm Reichin roolissa. ”Experiment IV” -musiikkivideolla nähdään puolestaan Dawn Frenchin ja Hugh Laurien cameo-roolit.


title: The Whole Story

text: Vahvistamattomien ja epävirallisten tietojen mukaan levyä on myyty kansainvälisesti yli viisi miljoonaa kappaletta. Isossa-Britanniassa se on myynyt nelinkertaista platinaa eli yli 1,2 miljoonaa kappaletta.


title: Harvialan metsärata

text: Harvialan metsärata oli Vanajan kunnan (nykyisen Janakkalan) alueella VR:n Harvialan asemalta itään Sääjärvelle, Kesijärvelle ja Leppälammelle johtanut kapearaiteinen metsärautatie. Radan raideleveys oli 750 mm, varsinaisen pääradan pituus 16 kilometriä ja radan kokonaispituus sivuraiteet huomioon ottaen noin 30 kilometriä. W.Rosenlew & Co:n omistama rata oli käytössä vuosina 1917–1955.


title: Harvialan metsärata

text: Varsinaista Harvialan metsärautatietä edelsi Brusiinin suvun omistaman Harviala Oy:n rakennuttama, 1899 valmistunut hevosrautatie, jonka pituus oli 55 kilometriä. Ostettuaan Harviala Oy:n W.Rosenlew & Co rakennutti vanhan hevosradan tilalle vuoteen 1917 mennessä uuden radan, joka soveltui veturivetoiseen liikennöintiin. Harvialan metsärataa käytettiin etupäässä puutavaran kuljettamiseen Harvialan laajoista metsistä VR:n radan varteen. Radan liikenne päättyi vuonna 1955, jolloin rata purettiin. Harvialan radalla kuljetettiin puuta enimmillään lähes 100 000 m vuodessa mutta 1950-luvulla enää noin 10 000 m. Puu siirrettiin aluksi Harvialanjokeen edelleen uitettavaksi Poriin mutta myöhemmin puuta alettiin kuljettaa Harvialasta eteenpäin rautateitse.


title: Harvialan metsärata

text: Niin ikään Rosenlewin omistaman Vanajanlinnan rakennustarvikekuljetuksia varten rakennettiin vuonna 1919 Harvialan asemalta linnan rakennustyömaalle 5 kilometriä pitkä haararata, joka kuitenkin purettiin heti kartanolinnan rakennustöiden valmistuttua 1924.


title: Harvialan metsärata

text: 1920-luvun lopulta saakka järjestettiin Vanajan seurakunnan ja Rosenlewin yhteistyönä ns. pikkujunaretkiä. Tarkoitusta varten Rosenlew varusti avotavaravaunut penkeillä, ja heinäkuun kolmantena sunnuntaina vietiin junallinen väkeä Sääjärven maastoon jumalanpalvelukseen. Perillä nautittiin myös puheista, laulusta ja tarjoilusta. Viimeinen tällainen retki järjestettiin radan purkamisvuonna 1955.


title: Harvialan metsärata

text: Harvialan metsärautatien kalustona oli kaksi höyryveturia, 20 avovaunua, yksi matkustajavaunu sekä aurausvaunu.


title: Harvialan metsärata

text: Ensimmäinen veturi radalle tilattiin Tampellalta, ja se valmistui vuonna 1914 numerolla 234. Veturi oli Tampellan tyyppiä Mf (myöhempi tyyppimerkintä Bb16), pyöräjärjestys 0-4-2T (B1'n2t).


title: Harvialan metsärata

text: Toinen, hieman suurempi veturi Harvialaan hankittiin vuonna 1917 vähän käytettynä Lohjan sähkörautatieltä. Tampellan vuonna 1916 numerolla 256 rakentama, Oa (Db25) -tyyppinen veturi, pyöräjärjestys 0-6-2T (C1'n2t), oli osoittautunut Lohjan radalle liian raskaaksi.


title: Harvialan metsärata

text: Metsäradan liikenteen loputtua veturi numero 1 romutettiin.


title: Harvialan metsärata

text: Kakkonen puolestaan päätyi Tampereen Sorsapuistoon, missä se seisoi lasten leikkikaluna, kunnes se vuonna 1988 lahjoitettiin Jokioisten museorautatielle ja siirrettiin Minkiölle; veturin Minkiölle saavuttua todettin että siitä oli poistettu kaikki varustimet, ovet riisuttu ja halkotila osin poistettu muistomerkiksi muutettaessa, mutta se on periaatteessa kunnostettavissa ajokuntoon, koska veturiin on olemassa kunnostuskelpoinen varakattila.


title: Harvialan metsärata

text: Hytti ja halkobunkkeri sekä vesitankit tosin joudutaan uusimaan kokonaan. Kesäksi 2009 veturia kunnostettiin ulkoisesti, koska se lainattiin kesäkaudeksi näyttelytapahtumaan: hytti uusittiin osittain sekä poistetut ovet ja höyrykuvun pellitys asennettiin takaisin paikoilleen.


title: Harvialan metsärata

text: Harvialan radan ainoa matkustajavaunu oli ajoittain C.W.Rosenlewin ja tämän vieraiden käytössä näiden metsästysretkillä. Myös Suomen marsalkka Mannerheim matkusti joskus hirvijahtiin vaunun kyydissä, minkä vuoksi tätä nykyään niin ikään Jokioisten museorautatiellä olevaa vaunua kutsutaan ""Marskin vaunuksi"".


title: Harvialan metsärata

text: Nykyisin Harvialan metsäradan pohja on lähes koko matkaltaan autotienä noudattaen tielinjaa Haitintie - Isoleikkoo - Kesijärvi - Haapalanmäki. Aivan Isoleikkoon alussa sijaitsee pieni silta, jonka maatuet ovat peräisin alkuperäisestä rautatiesillasta. Harvialassa sijainnut radan punatiilinen veturitalli purettiin 1980-luvulla maantien rakentamisen takia.


title: Cuyahoga Valleyn kansallispuisto

text: Cuyahoga Valleyn kansallispuisto () on Yhdysvaltojen Ohion osavaltion ainoa kansallispuisto. Se sijaitsee Cuyahogajoen varrella Akronin ja Clevelandin välillä. Alueesta tuli luonnonsuojelualue vuonna 1974 ja kansallispuisto 11. lokakuuta vuonna 2000. Cuyahoga on 132 km² laajuinen, josta noin viisi prosenttia on yksityisomistuksessa. Sitä kuten muitakin Yhdysvaltain kansallispuistoja hallinnoi National Park Service. Cuyahoga on mohawkien kieltä ja tarkoittaa kiemuraista jokea.


title: Cuyahoga Valleyn kansallispuisto

text: Cuyahoga Valleyn kansallispuiston alueella on metsää, kosteikkoja, kanavia ja 18 m korkea Brandywinen vesiputous. Sen eläimistöön kuuluu valkohäntäpeura, pesukarhu, kettu, majava, opossumi, kilpikonnat ja monenlaiset linnut. Puistossa kasvaa yleisinä pyökkiä, vaahteraa, tammia, plataaneita, tulppaanipuita, kanukoita ja haapoja. Puistossa on yli 200 km vaellusreittejä, joista yksi kulkee pitkin entisen Ohion ja Erien kanavan vartta. Puiston eläinrikkaus on merkittävä ottaen huomioon sen urbaanin sijainnin.


title: Cuyahoga Valleyn kansallispuisto

text: Puiston läpi kulkee mutkitteleva Cuyahogajoki ja sen alueella yhdistyvät Appalakkien ylätasangon ja Yhdysvaltain keskeisen alamaan maantieteelliset alueet. Jokivarsihabitaatin lisäksi puistoon kuuluu puolikosteaa lehtoa, kosteikkoja sekä parhaillaan viljeltävää ja eri vaiheissa olevaa hylättyä viljelysmaata. Puistosta on löydetty yli 900 kasvilajia, 194 lintulajia, 91 lajia kookkaita selkärangattomia, 43 kalalajia, 32 nisäkäslajia, 22 sammakkoeläinlajia ja 20 matelijalajia. Ohion tai Yhdysvaltain alueella vaarantuneita ja uhanalaisia näistä on 21 kasvilajia, 15 lintulajia, kaksi nisäkäslajia ja yksi matelijalaji.


title: Cuyahoga Valleyn kansallispuisto

text: Cuyahoga Valleyn lähellä sijaitsee laajoja kaupunkialueita. Lisäksi sen omalla alueella on harjoitettu paljon maataloutta, kaivos- ja louhostoimintaa sekä teollisuutta. Lisäksi siellä on pidetty kaatopaikkoja. Monin paikoin puistossa onkin pyritty ennallistamaan vaurioituneita alueita jos luonnon oma tahti on osoittautunut siinä liian hitaaksi. Veden ja ilmansaasteiden lisäksi puistoalueen uhkana ovat vieraslajit: paikallisia lajeja uhkaavia kasvivieraita on todettu kymmenen lajia.


title: Cuyahoga Valleyn kansallispuisto

text: Luontokohteiden lisäksi Cuyahoga Valleyn alueella sijaitsee viisi tietokeskusta ja museota, noin 250 historiallista rakennelmaa, Valley Railroad -junarata, kansallinen perintökohde Ohion ja Erien kanava sekä yli 225 kilometriä vaellus-, pyöräily- ja ratsastusreittejä.


title: Cuyahoga Valleyn kansallispuisto

text: Cuyahogajoki on Cuyahoga Valleyn suurin joki ja sen huomattavin luonnonkohde. Sitä on puiston alueella 35 kilometrin verran ja siihen laskee lukuisia ympärivuotisia ja kausittaisia sivujokia, joista suurin on 45 kilometriä pitkä Tinkers Creek. Ohion ja Erien kanavan valmistumisen jälkeen 1800-luvulta asti Cuyahoga oli pahoin saastunut ja se paloi vuosien 1868 ja 1969 välillä yhdeksän kertaa. Sittemmin Cuyahoga on puhdistunut merkittävästi. Se ei kuitenkaan ole vielä tarpeeksi puhdas viihdekäyttöä varten.


title: Cuyahoga Valleyn kansallispuisto

text: Cuyahoga Valleyn kansallispuistossa on yli sata vaihtelevankokoista järveä ja lampea. Kaikki alueen lammet ovat ihmisten tekemiä, ja osa niistä on hylättyinä kehittynyt kosteikoiksi. Joitain lampia käytetään maanviljelyyn tai viihdekäyttöön kuten kalastukseen. Kansallispuiston suurin järvi on melontaan ja kalastukseen käytetty Kendall, jonka pinta-ala on noin 0,5 neliökilometriä eli yhdeksän hehtaaria.


title: Cuyahoga Valleyn kansallispuisto

text: Cuyahoga Valley nimettiin kansalliseksi virkistysalueeksi 27. joulukuuta 1974 ja kansallispuistoksi 11. lokakuuta 2000.


title: Cuyahoga Valleyn kansallispuisto

text: Cuyahoga Valleyssa käy vuosittain noin 2,2 miljoonaa kävijää. Se on ollut Yhdysvaltain kymmeneksi suosituin kansallispuisto vuosina 2010-2012 ja kahdeksanneksi suosituin vuonna 2005.


title: Radiolyysi

text: Radiolyysi on aineen kemiallisen koostumuksen muuttamista ionisoivalla säteilyllä. Säteily tuotetaan tässä yhteydessä radioaktiivisen hajoamisen avulla, toisin kuin esim. fotolyysissä, jossa kemiallinen koostumus muuttuu intensiivisen valon seurauksena.


title: Radiolyysi

text: Säteilyn seurauksena aineen kemiallisissa sidoksissa tapahtuu katkeamisia ja uudelleenmuodostumisia. Tämä näkyy ionisaationa ja radikaalien muodostumisena, esim. veden radiolyysituotteina muodostuu vety- ja hydroksidi-ioneja, vety- ja hydroksyyliradikaaleja, vety- ja happimolekyylejä, vetyperoksidia sekä sekundaarituotteina lukuisia muita lyhytikäisiä spesieksiä. Eri tuotteiden muodostumistodennäköisyydet riippuvat säteilyn LET-arvosta, alhaisen LET-arvon säteily kuten gammasäteily tuottaa enemmän ioneita ja radikaaleja ja korkean LET-arvon säteily kuten alfasäteily enemmän molekulaarisia tuotteita.


title: Radiolyysi

text: Ilmiötä on tutkittu paljon muun muassa sen säteilysuojelumerkityksen takia. Säteilykemia tutkii mm. polymerisaatiota, haitallisten mikrobien ja orgaanisten molekyylien tuhoamista ja vedyn ja vetyperoksidin tuottamista säteilyn avulla. Radiolyysi vaikuttaa myös käytetyn ydinpolttoaineen pitkäaikaissäilytykseen.


title: Radiolyysi

text:
Ydinreaktoreissa radiolyysi tuottaa prosessiveteen vapaata happea ja vetyä. Nykyaikaisissa ydinvoimalaitoksissa hapen ja vedynmuodostus reaktorin voimakkaassa säteilykentässä on haitallinen ilmiö, mutta herää luonnollisesti kysymys voisiko ilmiön valjastaa hyötykäyttöön. Asiaa on tutkittu sangen paljon ja lupaavimmalta konseptilta vaikuttaa niin sanottu homogeeninen ydinreaktori, jossa ydinpolttoaineen uranyylisulfaatti (UOSO) ja hidastinaine eli vesi muodostavat keskenään nestemäisen liuoksen. Reaktorin tuottamasta energiasta 35 % menee vedynmuodostukseen, loppu vapautuu lämpönä.
Homogeeninen reaktoriteknologia on kuitenkin tähän asti ollut hyvin marginaalisessa käytössä, eikä siitä ole käyttökokemusta laboratorioiden ulkopuolelta. Tekniikan kehittäminen teolliseen käyttöön vaatisi suuria ponnistuksia eikä lopputuloksesta olisi varmuutta. Näin ollen mielekkään taloudellisen arvion tekeminen olisi hyvin hankalaa.


title: Oraakkelin kirja

text: Oraakkelin kirja () on yhdysvaltalaisen tieteiskirjailija Philip K. Dickin romaani vuodelta 1962. Kirjan aiheena on vaihtoehtoinen historia, jossa liittoutuneet hävisivät toisen maailmansodan akselivalloille. Teos sijoittuu vuoden 1962 Yhdysvaltoihin, viisitoista vuotta Yhdysvaltojen antautumisen jälkeen. Kirja sai vuonna 1963 Hugo-palkinnon.


title: Oraakkelin kirja

text: Dick joutui kirjoittamaan teoksensa nopeasti maksaakseen laskunsa, mutta "Oraakkelin kirjaa" Dick hioi varsin pitkään.


title: Doedicurus

text: Doedicurus oli Etelä-Amerikan savanneilla elänyt glyptodontti, jättiläismäinen vyötiäinen, kuten sen sukulainen "Glyptodon". Laji ilmestyi pleistoseenillä ja jääkaudella noin 11 000 vuotta sitten. Se oli sukua nykyisille vyötiäisille ja laiskiaisille.


title: Doedicurus

text: Sen korkeus oli lähes kaksi metriä, pituus viisi metriä ja paino raskaan panssarin ansiosta lähes kolme tonnia. Sillä oli myös kookas, keilapallon kokoinen ja kanuunankuulan painoinen piikikäs luukurikka häntänsä päässä. Luukurikkaa käytettiin luultavasti saman lajin yksilöitä vastaan, eikä puolustukseen petoja vastaan, sillä häntä oli hyvin kömpelö liikutettava. Etelä- ja Pohjois-Amerikan yhdistyessä Doedicurus oli eräitä harvoja Etelä-Amerikan mantereen endeemisiä lajeja, jotka menestyivät Pohjois-Amerikasta tulleiden tulokaslajien aiheuttamasta kilpailusta huolimatta. Itse asiassa laji menestyi niin hyvin, että se levisi Väli-Amerikan kangasta pitkin Pohjois-Amerikkaan.


title: Doedicurus

text: Doedicurusksen fossiileja on löytynyt eri puolilta Pohjois- ja Etelä-Amerikkaa. Eniten niitä on löytynyt Ensenada kerrostumista Argentiinasta. On mahdollista että ensimmäiset Etelä-Amerikkaan tulleet ihmiset kohtasivat niitä, sekä mahdollisesti metsästivät niitä.


title: Esa Timonen

text: Esa Eljas Timonen (28. toukokuuta 1925 Nurmes – 19. huhtikuuta 2015 Liperi) oli maaherra, ministeri ja kansanedustaja. Hän asui Liperin Harinjärvellä sekä Joensuussa.


title: Esa Timonen

text: Timonen toimi Maalaisliiton/Keskustapuolueen kansanedustajana 1958–1967 ja Pohjois-Karjalan läänin maaherrana 1967–1992, toisena kulkulaitosministerinä 1964–1966, sosiaaliministerinä 1966–1967, työvoimaministerinä 1970 ja liikenneministerinä 1971–1972 ja 1975.


title: Esa Timonen

text: Koulutukseltaan Timonen oli agrologi, joksi hän valmistui Pienviljelysneuvojaopistosta vuonna 1951. Hän toimi Pohjois-Karjalan maanviljelysseuran maatalousneuvojana 1952–1956, Kansaneläkelaitoksen piiriasiamiehenä 1956–1964 ja sairausvakuutustoimiston johtajana 1964–1967. Nurmeksen maalaiskunnan kunnanvaltuutettuna hän oli 1954–1967. Hän oli muun muassa Kehitysaluerahaston (Kera), Osuaauskassojen/-pankkien keskusyhteisöjen, vakuutusyhtiö Suomi-Salaman, Pohjois-Karjalan Osuuskaupan, Kehitysaluerahaston ja Pohjois-Karjalan Sähkön hallintoneuvoston jäsen.


title: Esa Timonen

text: Nurmeksessa on Timosen mukaan nimetty tie. Hän sai ministerin arvonimen vuonna 1992. Hänen muistelmakirjansa on "Metsän poika, Karjalan kuvernööri" (kirjoitettu yhdessä Tuula-Liina Variksen kanssa 1996).


title: Esa Timonen

text: Esa Timosen poika Tapani (s. 1954) oli avioliitossa Marjo Timosen kanssa, joka on toiminut eduskunnan tiedotuspäällikkönä vuodesta 2003.


title: Radiojuontaja

text: Radiojuontaja on henkilö, jonka toimenkuva on juontaa radio-ohjelmia. Toisin kuin televisiojuontaja, radiojuontaja ei ole näkyvissä. Radiojuontaja esiintyy yleensä musiikkikappaleiden välissä ja muodostaa ajankohtaisia asioita, uutisia tai kaskuja kertoen jonkinlaisen aasinsillan (pons asinorum) seuraavalle ohjelmalle tai musiikkikappaleelle. Radiojuontaja ei yleensä laula itse.


title: Radiojuontaja

text: Varhaisimpana radiojuontajana pidetään kanadalaista Reginald Fessendeniä, joka suoritti maailman ensimmäisen yleiseen vastaanottoon tarkoitetun radiolähetyksen itse kehittämällään lähettimellä 23. joulukuuta vuonna 1906.


title: Miina Maasola

text: Miina Maija Emilia Maasola (6. heinäkuuta 1978 Nastola – 8. helmikuuta 2014 Tampere) oli suomalainen näyttelijä. Hän oli tamperelainen freelancer, joka oli vuodet 2003–2006 kiinnitettynä Vaasan kaupunginteatteriin. Maasola oli tamperelaisen Teatteri Siperian perustajajäsen.


title: Miina Maasola

text: Maasola valmistui teatteritaiteen kandidaatiksi ("BA Theatre Studies") Lancasterin yliopistosta Englannissa ja vuonna 2003 teatteritaiteen maisteriksi Teatterikorkeakoulusta.


title: Miina Maasola

text: Maasola näytteli naispääosaa televisiosarjoissa "Tukka auki" ja "Vastaparit". Hän näytteli myös elokuvissa "Levottomat 3", "Käsky", "Rakkauden rasvaprosentti" (naispääosa) ja "Vuonna 85".


title: Miina Maasola

text: Maasolan puoliso oli näyttelijä-ohjaaja Antti Mikkola, ja hänellä oli kaksi lasta. Näyttelijä Juho Markkanen on Maasolan pikkuserkku.


title: Miina Maasola

text: Miina Maasola joutui vakavaan liikenneonnettomuuteen 27. marraskuuta 2013. Hän vaipui koomaan ja kuoli onnettomuudessa saamiinsa vammoihin 8. helmikuuta 2014.


title: Eino Hosia

text: Eino Johannes Hosia (14. marraskuuta 1905 Punkalaidun – 19. heinäkuuta 1941 Joutseno) oli suomalainen kirjailija, jonka ura katkesi ennenaikaisesti kaatumiseen jatkosodan alussa.


title: Eino Hosia

text:
Hosian vanhemmat olivat maanviljelijä Juho Vihtori Hosia ja Karoliina Vilhelmiina Yli-Uotila ja puoliso vuodesta 1939 Auvo Marjatta Ripsaluoma.
Punkalaitumen Korpi-Hosian -tilalta kotoisin ollut Hosia aikoi ensin taiteilijaksi, mutta teini-iässä kirjoittaminen vei voiton. Hosia toimi lyhyitä aikoja sanomalehtimiehenä muun muassa "Satakunnan Kansassa", mutta oli vapaa kirjailija vuodesta 1932. Hän opiskeli Oriveden kansankorkeakoulussa ja Yhteiskunnallisessa korkeakoulussa, mutta teki myös siinä sivussa maa- ja metsätöitä kotitilallaan, jota hänen Jaakko-veljensä isännöi. Hosia muutti vaimonsa kanssa maaliskuussa 1941 Helsingistä Peipohjaan, jossa hän alkoi valmistella suurta Satakunta-eepostaan. Peipohjassa syntyi myös hänen Jaakko-poikansa, myöhemmin taidemaalari Jaakko Hosia. Satakunta-eepos jäi lopullisesti kesken, kun jatkosota alkoi. Siihen Hosia osallistui Helsingissä muodostetussa JR26:ssa eli Ässärykmentissä, koska hän ei halunnut liittyä tiedotuskomppaniaan tk-mieheksi. Alikersantti Hosia kaatui rykmentin ensimmäisissä taisteluissa Joutsenossa tiedustelutehtävän aikana, kun venäläisen tarkka-ampujan luoti osui häntä päähän.


title: Eino Hosia

text: Hosia julkaisi ensin yksittäisiä novelleja, kertomuksia ja pakinoita ja lopulta pitkän ponnistelun jälkeen esikoisromaaninsa "Kypsynyttä viljaa" (1937). Teoksissaan Hosia kuvasi kotiseutuaan ja myös silloisen maatalousyhteiskunnan marginaaliryhmiä – köyhiä, sairaita ja vaivaisia. Romaanissaan "Tulipunaiset ratsastajat" (1938) hän tarkasteli tositapahtumiin perustuen Huittisten seudulla toiminutta kartanolaisten uskonlahkoa.Otettuaan osaa talvisotaan Hosia julkaisi pääteoksensa "Tuliholvin alla" (1940), joka perustui hänen omiin sotakokemuksiinsa Taipaleella ja Vuosalmella. Romaani oli omistettu Hosian Summassa kadonneelle Jaakko-veljelle. Kirjasta ilmestyi uusi painos marraskuussa 2005 Hosian syntymän 100-vuotisjuhlan kunniaksi. Uudessa painoksessa on mukana luku vangitun venäläisen luutnantin Andrei Nitshikovin päiväkirjasta, josta ilmenee puna-armeijan kehno johto ja summittainen strategia. Tätä lukua ei otettu mukaan vuonna 1940 ilmestyneeseen kirjan ensimmäiseen painokseen sen silloisen poliittisen arkaluontoisuuden takia.


title: Ääntötapa

text: Ääntötapa eli artikulaatiotapa tarkoittaa kielitieteessä (erityisesti fonetiikassa) tapaa, jolla kieli, huulet ja muut ääntöväylän osat ovat kosketuksissa toisiinsa tiettyä äännettä tuotettaessa. Käsitteeseen viitataan usein vain konsonanttien yhteydessä, vaikka vokaaleillakin on oma ääntötapansa. Yhdessä ääntöpaikassa voidaan tuottaa äänteitä usealla ääntötavalla. Samassa paikassa tuotettavia äänteitä kutsutaan "homorgaanisiksi".


title: Ääntötapa

text: Ääntötapoja luokitellaan muun muassa sen perusteella, kuinka lähelle ääntöväylän osat tulevat toisiaan ("avauma", "supistuma" ja "sulkeuma"). Muita luokitteluominaisuuksia ovat frikatiivien supistuman muoto ("kouru-" ja "rakosupistumat") ja tremulantteihin liittyvän "täryn" laatu. Usein myös "nasaalisuus" ja "lateraalisuus" lasketaan osaksi ääntötapaa, mutta esimerkiksi foneetikko Peter Ladefoged pitää niitä ääntötavasta riippumattomina äänteiden itsenäisinä ominaisuuksina.


title: Ääntötapa

text: Ääntämiseen käytetyn ilmavirran esteenä voi ääntöväylällä olla eri suuruisia tiloja. Kun kaksi ääntöväylän osaa (esimerkiksi kieli ja kitalaki tai ylähuuli ja alahuuli) koskettavat toisiaan niin, että ilmavirta ei pääse kulkemaan suusta ulos lainkaan, puhutaan "sulkeumasta" eli "klausuurasta". Sulkeuman avulla tuotettuja äänteitä ovat klusiilit ja nasaalikonsonantit. Jos ilmavirran tuloa ei ole kokonaan estetty, mutta kuitenkin ilma pääsee vain vaivoin ulos suusta, puhutaan "hälyä" tuottavasta "supistumasta" eli "striktuurasta". Supistumaäänteitä ovat frikatiivit. Mikäli ääntöväylä taas on täysin avoin, puhutaan "avaumasta" eli "apertuurasta". Tällä tavoin tuotettuja äänteitä ovat vokaalit. Lisäksi joskus mainitaan supistuman ja avauman välimuoto "lähentymä", jolla puolivokaalit ja lateraalit tuotetaan. Ääntöväylällä on tällöin pieni kapeikko, joka ei kuitenkaan tuota merkittävästi hankaushälyä. Klusiileissa ja affrikaatoissa avauma-aste on monivaiheinen siten, että äänteiden alussa muodostetaan täysi sulkeuma, joka sitten purkautuu klusiileilla avaumaksi ja affrikaatoilla supistumaksi.


title: Ääntötapa

text: Kielten historiallisessa kehityksessä äänteet voivat muuttua avauma-asteeltaan avoimemmiksi lenitioksi kutsutussa prosessissa.


title: Ääntötapa

text: Frikatiivit jaotellaan usein kahteen luokkaan niissä käytetyn supistuman muodon perusteella. Sibilanteille on ominaista kielen selän avulla tehty "kourusupistuma", jonka kautta ilmavirta kulkee. Spiranteilla esiintyy tämän sijasta kitakielekkeellä, kielellä, etuhampailla tai huulilla muodostettu "rakosupistuma". Kielen suhteellisesta liikkumattomuudesta johtuen kaikissa ääntöpaikoissa ei voida tuottaa sibilantteja, kun taas spirantteja voidaan tuottaa lähes missä ääntöväylän osassa tahansa.


title: Ääntötapa

text: Tremulantit muistuttavat monella tapaa lyhyitä klusiileja. Niissä käytetyn "tärysupistuman" alkuvaihe muistuttaa klusiilien sulkeumaa, joka kuitenkin purkautuu ja taas pian sulkeutuu ilmanpaineen ja aktiivisen lihasvoiman yhteisvaikutuksesta. Tremulanteilla sulkeuma–avauma-liike eli "täry" toistuu usein nopeassa tahdissa monta kertaa peräkkäin, joskin yksitäryinenkin tremulantti on mahdollinen ja kuulovaikutelmaltaan erilainen kuin vastaava klusiili.


title: Ääntötapa

text: Täryn aikaansaamiseksi ääntöväylällä ei tarvitse sulkeumavaiheen jälkeen olla täyttä avaumaa. Mikäli kielen perusasentoa nostetaan suun seinämää kohden, saadaan muodostetulla supistumalla aikaan "tremulanttifrikatiivi". Joissakin kielissä on myös olemassa "tremulanttiaffrikaattoja".


title: Ääntötapa

text: Äänteitä tuotettaessa osa ilmavirrasta voidaan ohjata nenäväylään. Mikäli suun kautta ei kulje ilmaa laisinkaan, puhutaan varsinaisista nasaalikonsonanteista. Näiden tapauksessa suuhun on siis muodostettu täysi sulkeuma.


title: Ääntötapa

text: Ilmavirta voidaan myös ohjata osittain nenä- ja osittain suuväylään. Tällöin puhutaan suussa olevan avauma-asteen mukaisesti "nasaalivokaaleista", "nasaalifrikatiiveista", "nasaalilateraaleista", "nasaalitremulanteista" tai "nasaalisista puolivokaaleista". Nasaalivokaaleita lukuun ottamatta tällaiset "puolinasaaliset äänteet" ovat maailman kielissä – ainakin itsenäisinä foneemeina – suhteellisen harvinaisia. Äännettä, jonka tuottamisessa kaikki ilmavirta kulkee suun kautta, kutsutaan "oraaliseksi".


title: Ääntötapa

text: Lateraalisuus tarkoittaa ilmavirran ohjaamista kulkemaan suussa kielen laiteilta kielen keskikohdan sijaan. Lateraalikonsonanteiksi nimitetään tavallisesti lateraalisia puolivokaaleita eli lateraalisia äänteitä, joissa ei synny merkittävää hankaushälyä. Lateraaleja on mahdollista tuottaa myös muilla avauma-asteilla ja supistumatyypeillä. Lateraalisten puolivokaalien lisäksi on siis olemassa myös "lateraalifrikatiiveja", "lateraaliaffrikaattoja" sekä "yksitäryisiä lateraalitremulantteja".Klusiilit, frikatiivit ja affrikaatat muodostavat yhdessä obstruenttien luokan. Näille on ominaista ilmavirran kulun estäminen joko kokonaan tai merkittävästi. Ne ovat tyypillisesti soinnittomia, mutta soinnilliset obstruentit ovat maailman kielissä myös yleisiä. Sonorantteihin kuuluvat äänteet, joissa ilmavirta kulkee suhteellisen vapaasti. Näitä ovat siis nasaalit, likvidat, puolivokaalit ja vokaalit. Useimmissa maailman kielissä sonorantit ovat lähes aina soinnillisia. Soinnittomia sonorantteja tosin löytyy esimerkiksi islannista sekä monista Tyynenmeren alueen kielistä.


title: Ääntötapa

text: Resonantit ovat äänteitä, joilla on samanlaisia resonanssipiirteitä kuin vokaaleilla ja joiden spektrissä esiintyy harmonisia osasäveliä. Resonantteja ovat vokaalit, likvidat, nasaalit ja ainakin jotkin puolivokaalit.


title: Ääntötapa

text: Kaikki edellä mainituista äänteiden luokista tuotetaan keuhkoista tulevan ilmavirran avulla. Niitä kutsutaan fonetiikassa pulmonisiksi äänteiksi. Muitakin ilmanvirtaustyyppejä on olemassa ja niille rakentuvat muun muassa seuraavat äänneluokat:


title: Lasse Heikkilä (runoilija)

text: Lasse Matias Heikkilä (6. marraskuuta 1925 Kiikoinen – 26. maaliskuuta 1961 Sipoo) oli suomalainen runoilija, jota pidettiin yhtenä 1950-luvun modernismin keskeisistä vaikuttajista. Heikkilän esikoisteos "Miekkalintu" (1949) oli ensimmäisiä tietoisesti modernistisia runoteoksia Suomessa.


title: Lasse Heikkilä (runoilija)

text: Lasse Heikkilän äiti menehtyi hänen syntyessään, ja Heikkilä sijoitettiin Tampereelle varakkaan tehtailijaenonsa perheeseen kasvattilapseksi. Perhe siirtyi enon kuoltua Helsinkiin. Kun Heikkilän kasvattiäitikin kuoli vuonna 1940, hän muutti kasvattisisarensa, Uuden Suomen päätoimittajan Lauri Ahon vaimon, kotiin. Heikkilän lapsuus- ja nuoruusvuodet olivat taloudellisesti turvattuja, mutta häntä koettelivat läheisten henkilöiden kuolema ja toisaalta vieraantuminen oikeasta isästään ja sisaruksistaan.


title: Lasse Heikkilä (runoilija)

text: Lasse Heikkilä oli jatkosodan aikana mukana Ihantalan taistelussa vain 18-vuotiaana panssarintorjuntamiehenä. Hänen yksikkönsä oli tilapäismuodostelma, 1. erillinen panssarintorjuntaosasto. Nämä kokemukset jättivät Heikkilään syvät jäljet: Hänen jäämistöstään löytynyt "Balladi Ihantalasta" kertoo 26:n Ihantalassa kaatuneen suomalaisen sotilaan tarinan. Sotavuosina Heikkilä alkoi myös käyttää alkoholin ohella unilääkkeitä ja piristäviä aineita, mikä johti myöhemmin hänen ennenaikaiseen kuolemaansa.


title: Lasse Heikkilä (runoilija)

text: Sodan jälkeen Heikkilä oli Helsingissä filosofi Uuno Saarnion (1896–1977) oppilaana. Hän myös kuului nuorten intellektuellien Urania-piiriin, jossa tutkittiin kirjallisuutta ja filosofiaa, mutta myös matematiikkaa ja äärettömyyden teoriaa. Heikkilä oli kiinnostunut ranskalaisesta ja espanjalaisesta kulttuurista; tätä kautta hän tutustui myös roomalaiskatoliseen kirkkoon. Heikkilää viehättivät katoliset pyhimystarinat ja Neitsyt Maria -kultti – hän oleskeli jonkin aikaa Ranskassa Le Saulchoirin dominikaaniluostarissa. Heikkilän viimeinen runokokoelma, vuonna 1959 ilmestynyt "Terra Mariana" (Marian maa) käsittelee tätä aihepiiriä.


title: Lasse Heikkilä (runoilija)

text: Tärkeitä vaikuttajia Heikkilälle olivat ensimmäisessä maailmansodassa kaatunut ranskalainen runoilija ja sotasankari Charles Péguy, englantilainen runoilija T. S. Eliot ja saksalainen filosofi Friedrich Nietzsche.


title: Lasse Heikkilä (runoilija)

text: Heikkilällä oli kahdesta avioliitostaan kolme lasta. Hän työskenteli kirjastovirkailijana Helsingin Rikhardinkadun kirjastossa, jonka kirjastonjohtajana hänen oppi-isänsä Uuno Saarnio oli. Viimeiset elinvuotensa Heikkilä vietti alkoholin ja lääkkeiden sekakäytön aiheuttamien ongelmien vuoksi Sipoon Nikkilän mielisairaalassa. Sekakäyttöä seurannut viiltely viittasi mahdollisesti myös itsemurhaan, sillä Heikkilän kuolinsyytä ei tutkittu kunnolla.


title: Lasse Heikkilä (runoilija)

text: Lasse Heikkilä on haudattu Kalevankankaan hautausmaalle Tampereelle samaan hautaan kasvattivanhempiensa kanssa.


title: Charlie Pace

text: Charlie Hieronymus Pace on Dominic Monaghanin esittämä fiktiivinen hahmo televisiosarjassa "Lost".


title: Charlie Pace

text: Brittiläinen Charlie oli kotoisin Englannin Manchesterista. Hän soitti yhdessä veljensä Liamin kanssa yhden hitin ihme -yhtye "Drive Shaftissa". Yhtye hajosi, eikä rauhallisen perhe-elämän aloittanut Liam halunnut osallistua paluukiertueelle.


title: Charlie Pace

text: Charlie lähtee muiden kanssa etsimään ohjaamoa turman jälkeen sekä kokeilemaan radiolähetintä. Huumeriippuvuutensa takia hän yrittää käydä kätköllään aluksi salassa muilta, mutta asian paljastuttua Jack koittaa auttaa hänet irti niistä. Charlie tutustuu Claireen ja joutuu tämän kanssa kaapatuksi ja melkein pääsee hengestään, kun Ethan hirttää hänet puuhun. Charlie pelastuu Jackin ansiosta. Myöhemmin Charlie ampuu Ethanin ja käy pelastamassa Clairen vauvan Rousseaulta Sayidin kanssa. Toisella tuotantokaudella Charlie alkaa nähdä näkyjä, joissa Clairen vauva Aaron on vaarassa. Charlie yrittää kastaa Aaronin, mutta hänen toimensa käsitetään väärin. Claire suuttuu Charlielle, mutta antaa tälle pian anteeksi.


title: Charlie Pace

text: Kolmannella kaudella Charlie auttaa Mr. Ekoa rakentamaan kirkkoa. Hän yrittää myös parhaansa mukaan auttaa Lockea löytämään kadonneen Ekon. Myöhemmin Desmond kertoo Charlielle tietävänsä tämän kuolevan nähtyään tulevaisuuteen. Saatuaan tietää tämän Charlie on valmis uhraamaan itsensä, jotta selviytyneet pelastuisivat. Desmond oli nähnyt, että saarella olijat pelastuisivat, jos Charlie kääntäisi pimeässä, vettä täynnä olevassa huoneessa katkaisijaa ja sen jälkeen hukkuisi.


title: Charlie Pace

text: Juliet kertoo, että vedenalainen häiritsee hätäviestien lähettämistä. Kohtalonsa tietäen Charlie ilmoittautuu vapaaehtoiseksi sukeltamaan asemalle kytkemään hätäsignaalin päälle. Saavuttuaan asemalle hän huomaa sen olevan miehitetty, kun kaksi aseistettua naista juoksee hänen luokseen. Charlie vangitaan, mutta naiset eivät saa häntä vastaamaan kysymyksiin. Kun naiset, Greta ja Bonnie ottavat yhteyttä Beniin, Desmond saapuu asemalle ja onnistuu piiloutumaan. Greta ja Bonnie ovat löytämäisillään Desmondin, mutta Mikhail saapuu asemalle ja ampuu toisen naisista sekä haavoittaa toista kuolettavasti.


title: Charlie Pace

text: Kun Desmond ampuu harpuunan Mikhailin selkään ja jättää hänet kuolemaan, Charlie kytkee häirintälaitteet pois päältä ja saa yhteyden Pennyyn. Charlie kutsuu Desmondin luokseen, joka kauhukseen huomaa Mikhailin ruumiin olevan kadonnut. Mikhail ilmestyy ikkunalle ja räjäyttää sen kranaatilla. Huone alkaa tulvia vettä ja Charlie juoksee ovelle, vain sulkeakseen sen ja jäädäkseen itse sisälle, pelastaen Desmondin ja toteuttaen Desmondin ennustuksen. Charlie kirjoittaa käteensä viestin ”Ei Pennyn laiva” yrittäen kertoa Desmondille, ettei Naomin laiva ole Pennyn järjestämä. Charlie piirtää ristin rintaansa ja hukkuu.


title: Charlie Pace

text: Charlie esiintyy viimeisen kerran neljännen kauden avausjaksossa, jossa hän ilmestyy tulevaisuustakaumassa mielisairaalaan hakeutuneelle Hurleylle kehottaen tätä palaamaan saarelle. Myöhemmin hän käskee Hurleyta ilmoittamaan Jackille viestin, jonka mukaan hänen ei kuulu kasvattaa Aaronia.


title: Charlie Pace

text: Charlie teki paluun sarjaan vaihtoehtoisessa aikajanassa, jossa lentokone ei putoa saarelle. Charlien huomattua Edward Marsin tuijottavan häntä, Charlie yrittää hävittää huumeensa nielemällä heroiinipussin vessassa, mutta kone osui turbulenssiin ja pussi juuttui Charlien kurkkuun tukehduttaen hänet. Ollessaan tajuton Charlie sai näyn Clairesta tietäen heidän rakastaneensa toisiaan. Jack elvyttää Charlien poistamalla heroiinipussin tämän kurkusta. Kun poliisit tulevat hakemaan Charlieta, tämä sanoo Jackille vihaisena: ”Minun piti kuolla.” Jaksossa "Sijainen" paljastuu, että Charlien nimi oli kirjoitettu luolan seinään yhtenä Jacobin kandidaateista ja oli yliviivattu. Charlieta kuvasi numero 195.


title: Charlie Pace

text: Myöhemmin Desmond lähtee hakemaan Charlieta vankilasta Widmoren ohjeistamana. Tultuaan ulos Charlie lähtee kävelemään kadun yli katsomatta vastaantulevia autoja. Hän menee baariin ja kysyy Desmondilta, onko hän tyytyväinen elämäänsä. Desmondin vastattua myöntävästi Charlie sanoo olevansa eri mieltä, koska Desmond ei ole kokenut vastarakkautta. Desmondin kerrottua Charlielle Widmoren tarjouksesta hän lähtee vastahakoisesti Desmondin mukaan. Matkalla radiosta kuuluu Drive Shaftin ”You All Everybody”, jonka Charlie kertoo olevan yhtyeensä hittibiisi. Yhtäkkiä Charlie tarttuu rattiin ajaen auton laiturilta veteen. Desmondin pyristeltyä vapaaksi Charlie laittaa kätensä ikkunaan, jolloin Desmond näkee välähdyksen elämästään saarella. Desmond vetää Charlien pinnalle pelastaen molemmat hukkumiselta.


title: Charlie Pace

text: Toivuttuaan Charlie yrittää paeta sairaalasta, mutta Desmond saa hänet kiinni. Kysyttyään Charlielta kuka Penny on, Charlie sanoo, ettei hän tiedä. Ennen lähtöään Charlie pyytää Desmondia lakkaamaan huolehtimasta ja että hänen pitäisi etsiä Pennyä. Myöhemmin Charlien veli Liam menee kysymään Charlien sijainnista poliisiasemalle, jossa Sawyer ja Miles työskentelevät.


title: Charlie Pace

text: Charlie on mukana soittamassa konsertissa veljensä kanssa. Charlie kohtaa Clairen, jonka synnytys alkaa. Kate pyytää Charlieta hakemaan huovan ja vettä. Charlien koskettaessa Claireen he saavat välähdyksen elämästään saarella. He suutelevat toisiaan. Charlie on kirkossa yhdessä Clairen kanssa, kun he ”siirtyivät eteenpäin” muiden selviytyneiden kanssa.


title: Sandakfu

text: Sandakfu tai Sandakphu (3 636 m) on korkein vuori Länsi-Bengalin osavaltion Intiassa. Vuori sijaitsee Singalilan kansallispuistossa Länsi-Bengalin ja Sikkimin rajalla. Sandakfu on Singalila Ridgen korkein kohta. Vuoren huipulla on kylä jossa on useita hostelleita. Huipulle pääsee maastoautolla.


title: The Ocean

text: ”The Ocean” on englantilaisen rockyhtye Led Zeppelinin kappale. Se julkaistiin yhtyeen albumilla "Houses of the Holy" vuonna 1973, levyn viimeisenä raitana. Kappaleen nimi, ”The Ocean” (), viittaa yleisömereen, jonka yhtye näki esiintyessään konserteissaan. ”The Ocean” on yksi harvoja Led Zeppelinin kappaleita, jossa kaikki yhtyeen jäsenet ovat vaikuttaneet sanoitukseen.


title: Arlesin synodi

text: Arlesin synodi () oli Etelä-Ranskassa Arlesin kaupungissa vuonna 314 pidetty kirkolliskokous. Se oli ensimmäinen Konstantinus Suuren koollekutsumista kirkolliskokouksista, mutta vaikka Augustinus nimitti sitä ekumeeniseksi eli yleiseksi, on se kuitenkin korkeintaan vain läntisen kirkon kirkolliskokous. Arlesin synodia pidetään kuitenkin merkittävänä Nikean kirkolliskokouksen edeltäjänä. Kokoukseen osallistui 36 piispaa, ja vaikka paavi pyhä Sylvester I ei osallistunut, häntä edusti kaksi presbyteeriä ja diakonia.


title: Arlesin synodi

text: Kokouksen merkittävimmät päätökset liittyvät donatolaisuuden tuomitsemiseen, Donatuksen ekskommunikointiin sekä 22 kanoniin, jotka käsittelevät pääsiäisenvieton ajankohtaa. Lisäksi kokouksessa kiellettiin kristityiltä gladiaattoritaisteluihin ja kilpa-ajoihin osallistuminen ja tuomittiin kerettiläisten uudelleenkastaminen.


title: Arlesin synodi

text: Arlesissa on pidetty myös myöhemmin useita kirkolliskokouksia, joista toinen sijoittui areiolaisuuden aikakauteen vuonna 353.


title: Billy Smith

text: William John "Battlin' Billy" Smith (s. 12. joulukuuta 1950, Perth, Ontario, Kanada) on entinen jääkiekkomaalivahti, joka tunnetaan useista Stanley Cup -voitoistaan sekä siitä, että hänelle merkittiin ensimmäisenä NHL-maalivahtina maali. Tämä tapahtui 28. marraskuuta 1979 pelissä Colorado Rockiesia vastaan.


title: Billy Smith

text: Lempinimi "Battlin' Billy" tuli hänen temperamenttisuudestaan ja säälimättömästä mailankäytöstään maalin edustalle maskiksi tulleille pelaajille.


title: Billy Smith

text: Playoff-otteluihin Smith suhtautui niin suurella vakavuudella, ettei hän koskaan kätellyt vastustajan pelaajia otteluiden jälkeen. Ei liene yllätys että temperamenttisuuden ja intohimoisen voitontahdon tuloksena Billy Smithillä on NHL-maalivahdeista eniten jäähyminuutteja.


title: Billy Smith

text: Eräissä harjoituksissa Billy Smith oli hyökätä mailansa kanssa häntä kohti laukoneen Mike Bossyn kimppuun, mutta joukkuetoverit estivät tämän.


title: Lembat

text: Lembat ovat etninen ryhmä eteläisessä Afrikassa. Heitä on etupäässä Zimbabwessa ja Etelä-Afrikan tasavallan pohjoisosissa yhteensä 50 000–80 000, jakaantuneena 12 klaaniin. Suuri osa lemboista on uskonnoltaan kristittyjä, osa muslimeja, ja osa määrittelee itsensä uskonnoltaan lemboiksi. He puhuvat bantukieliä.


title: Lembat

text: Lembojen suullinen kansanperinne kertoo heidän kansansa syntyneen 2500 vuotta sitten alueelle laivalla Sanaasta tulleista juutalaismiehistä. Lembat noudattavatkin monia juutalaisuuteen viittaavia tapoja, kuten sianlihansyöntikielto, poikien ympärileikkaus, kipan käyttö, rituaaliteurastus ja Daavidin tähden käyttö hautakivissä. He käyttävät rukouksissaan kieltä, jossa on heprealaisia ja arabialaisia elementtejä. Geenisukututkimukset ovat vahvistaneet, että lembojen isälinjoissa onkin merkittävä seemiläinen vaikutus, mutta äitilinjoissa ei minkäänlaista.


title: Jaroslav Otevřel

text: Jaroslav Otevřel (s. 16. syyskuuta 1968 Gottwaldov, Tšekkoslovakia) on tšekkiläinen entinen jääkiekkoilija. Hän pelasi 16 NHL-ottelua San Jose Sharksin riveissä ja lisäksi Kansas City Bladesin paidassa 124 IHL-sarjan ottelua. Euroopassa Otevřel pelasi kotimaassaan Tšekissä Dukla Trencinin ja HC Zlínin sekä Suomessa Porin Ässien riveissä. Otevřel pelasi yleensä vasempana laitahyökkääjänä ja hän laukoi vasemmalta. Ässät on jäädyttänyt hänen pelinumeronsa 89, mutta sitä ei ole Otevřelin toivomuksesta nostettu hallin kattoon muistuttamaan yhdestä porilaisen jääkiekkoilun mustimmista hetkistä.


title: Jaroslav Otevřel

text: 11. helmikuuta 1996 pelattu ottelu Porin Ässät - Jyp HT jäi Otevřelin viimeiseksi peliksi. Ottelun kolmannessa erässä hänen luistimensa tarttuivat vastustajan luistimiin, ja hän lensi leuka edellä Jyp-pelaaja Vitali Karamnovin polveen. Hänen kaularankansa vioittui, mikä johti halvaantumiseen kaulasta alaspäin.


title: Jaroslav Otevřel

text: Nykyään Otevřel asuu kotonaan Zlínissä vaimonsa ja tyttärensä kanssa ja työskentelee tietokoneella suutikun avulla.


title: Düzcen maakunta

text: Düzcen maakunta () on maakunta Pohjois-Turkissa Mustanmeren rannalla. Düzcestä on liikenneyhteydet Ankaraan ja Istanbuliin.


title: Düzcen maakunta

text: Düzce hajosi Bolun maakunnasta marraskuussa 1999, jolloin siitä tuli oma maakunta.


title: Düzcen maakunta

text: Vuoden 2015 lopussa arvioitu väkiluku oli 360 388.


title: Düzcen maakunta

text: Düzcen maakunnassa on 8 piirikuntaa. (Pääkaupunki lihavoidulla tekstillä):


title: Evelyn Lear

text: Evelyn Lear (8. tammikuuta 1926 – 1. heinäkuuta 2012) oli yhdysvaltalainen oopperasopraano.


title: Evelyn Lear

text: Lear syntyi Brooklynissä, New Yorkissa. Hän opiskeli mm. Juilliard School of Musicissa ja esiintyi sellaisissa huomattavissa oopperataloissa kuin Metropolitan-oopperassa, La Scalassa ja Covent Gardenissa.


title: Evelyn Lear

text: Lear tulkitsi esimerkiksi Claudio Monteverdin, Alban Bergin, Wolfgang Amadeus Mozartin, Richard Straussin, Georges Bizet'n, Hector Berliozin ja Henry Purcellin tuotantoa.


title: Evelyn Lear

text: Learillä oli myös ura elokuva- ja musikaalinäyttelijänä. Hän piti jäähyväisesiintymisensä Metropolitan-oopperassa vuonna 1985.


title: Evelyn Lear

text: Lear oli naimisissa oopperalaulaja Thomas Stewartin kanssa vuodesta 1955 tämän kuolemaan saakka 24. syyskuuta 2006. Pari sai kaksi yhteistä lasta.


title: Arvo Kemppainen

text: Arvo Kari Kemppainen (30. syyskuuta 1946 Suomussalmi – 22. helmikuuta 1991 Kajaani) oli suomalainen lääkäri ja poliitikko. Kemppainen oli Suomen Kansan Demokraattisen Liiton ja Vasemmistoliiton kansanedustaja Oulun läänin vaalipiiristä 1979–1991. Hän oli myös valitsijamies presidentinvaalissa 1982 sekä eduskunnan talousvaliokunnan puheenjohtaja 1987–1990.


title: Arvo Kemppainen

text: Kemppainen kuului kansandemokraatteja johtaneen Suomen Kommunistisen Puolueen keskuskomiteaan 1972–1990 ja poliittiseen toimikuntaan 1981–1988. Puolueen varapuheenjohtajana hän oli 1987–1988. Kemppainen lukeutui SKP:n enemmistöön. 1980-luvun alussa hän oli yksi niin sanotun kirveslinjan keulakuvista. Kemppainen julkaisi tuolloin Kansan Uutisissa "Lastuja kirveestäni" -kolumnin.


title: Arvo Kemppainen

text: Arvo sai lisänimen "Vitsi-Kemppainen" kerrottuaan kaskuja neuvostojohtajista. Niitä julkaistiin myös kirjana "Vitsitkö vähissä?" Toinen lisänimi "Kymppi-Kemppainen" liittyi hänen koulutodistuksensa numeroihin.


title: Arvo Kemppainen

text: Arvo Kemppainen oli koulutukseltaan lääketieteen lisensiaatti. Siviiliammatissaan hän toimi muun muassa johtavana ylilääkärinä Kajaanissa. Hän eli avioliitossa Vuokko Kemppaisen kanssa.


title: Arvo Kemppainen

text: Kemppainen kuului Suomussalmen kunnanvaltuustoon vuosina 1968–1974 ja Kajaanin kaupunginvaltuustoon 1977–1991.


title: Arvo Kemppainen

text: Arvo Kemppainen näytteli puna-armeijan tulkkia Pirjo Honkasalon ja Pekka Lehdon ohjaamassa elokuvassa Kainuu 39 (1979).


title: Arvo Kemppainen

text: Viimeisinä vuosinaan Arvo Kemppainen kärsi vaikeasta alkoholiongelmasta.


title: Pasila (televisiosarja)

text: Pasila on vuosina 2007–2013 esitetty suomalainen humoristinen piirrossarja. Tietokoneella animoitu tv-sarja käsittelee Pasilan poliisien arkea satiirisesti. Atte Järvisen käsikirjoittamaa ja ohjaamaa ja Yleisradion tilaamaa sarjaa tehtiin kuusi tuotantokautta ja yhteensä 64 jaksoa. "Pasilan" tekijäryhmä koostui pääasiassa samoista henkilöistä kuin aikaisemmin televisiossa esitetyn "Itse valtiaat" -sarjan. "Pasilan" ääninäyttelijöinä toimivat Jani Volanen, Kari Hietalahti, Juho Milonoff ja Mari Lehtonen. Alkuperäisen sarjan päätyttyä alkoi helmikuussa 2014 jatkosarja "Pasila 2.5 – The Spin-Off".


title: Pasila (televisiosarja)

text: Sarjan nimi viittaa todelliseen Pasilan poliisiasemaan, joskaan sarjassa nähtävä poliisitalo ei muistuta ulkoisesti oikeaa Pasilan poliisitaloa. Ainoa tunnistettava viittaus oikeaan Pasilan kaupunginosaan on sarjan alkutunnuksessa osana kaupunkisiluettia näkyvä Pasilan linkkitorni.


title: Pasila (televisiosarja)

text:
Pasila suunniteltiin alun perin yhden tuotantokauden mittaiseksi 12-osaiseksi sarjaksi, mutta sitä päätettiin jatkaa toiselle tuotantokaudelle. Ensimmäisen tuotantokauden jaksot olivat nähtävillä verkkosivuilla rajoitetun ajan ja ne julkaistiin DVD-muodossa 28. helmikuuta 2008. Toisen tuotantokauden jaksot olivat nähtävissä Yle Areenassa kuukauden ajan jakson ensiesityksen jälkeen. Toinen tuotantokausi julkaistiin DVD:nä 7. toukokuuta 2009.
27. toukokuuta 2010 ilmoitettiin, että Pasilasta on suunnitteilla vuodeksi 2011 kaksi uutta 10 jakson pituista tuotantokautta. kolmas kausi alkoi 17. tammikuuta 2011 ja neljäs kausi alkoi 7. marraskuuta 2011. Myöhemmin kerrottiin, että kolmannen tuotantokauden jaksoissa Pöysti ajaa takaa huijareita ja alkaa kirjoittaa romaania. 5. tammikuuta Yle Areenaan ilmestyi ensimmäinen kokonainen Pasilan kolmannen tuotantokauden maistiaisjakso, nimeltään "Päihdevalistajat" ja 25. lokakuuta ensimmäinen kokonainen neljännen tuotantokauden maistiaisjakso, nimeltään "Traileridarra". Sarjan viides tuotantokausi alkoi 23. tammikuuta vuonna 2012, jaksolla "Koala vs. Valkohai". Sarjan kuudes ja viimeinen tuotantokausi alkoi 27. joulukuuta 2012. Sarjan viimeinen jakso esitettiin 21. maaliskuuta 2013.


title: Pasila (televisiosarja)

text: Sarjan ensimmäistä kautta lähetettiin kahdesti, ensin lauantaina (kello 22.05) ja sitten uusintana keskiviikkona (kello 20.05). Toisen kauden jaksoja lähetettiin kolmesti, ensin maanantaina (kello 21.20), perjantaina (iltapäivällä) ja sitten lauantaina (alkuillasta). Perjantain uusinnoissa kaikki kirosanat oli sensuroitu ohjelman esitysajan takia.


title: Pasila (televisiosarja)

text: Sarjaa alettiin vuonna 2012 dubata englanniksi, ja ensimmäinen englanninkielinen versio jaksosta ”Apulaiskaupunginjohtaja” julkaistiin 19. tammikuuta nimellä "Deputy Mayor" ja on nähtävissä Yle Areenassa. Jakso esitettiin ensimmäisen kerran televisiossa 9. huhtikuuta 2012. Samalla hahmot saivat englantilaiset nimet. Esim. Kyösti Pöystin nimi muutettiin Jefferson Andersoniksi. Jakson ääninäyttelijöinä toimivat Brian Norris, Eric Bauza ja Dorothy Elias-Fahn.


title: Pasila (televisiosarja)

text: Vuonna 2007 Yleisradio lähetti ohjelman kisaamaan Montreux’n Kultainen ruusu -kilpailuun.


title: Pasila (televisiosarja)

text: Pasila voitti Venla-gaalassa 13. helmikuuta 2010 parhaan komediasarjan palkinnon, ja sarjan ohjaaja Atte Järvinen ilmoitti sarjan kolmannen kauden olevan työn alla. Pasilan työryhmä palkittiin myös Koura-palkinnolla 2010.


title: Pasila (televisiosarja)

text: Sarjan päähenkilö on Kyösti Pöysti, vuonna 1975 syntynyt komisario. Jerppe Stoltenstolten (mainostoimisto budhan puheenjohtaja) kutsuu häntä usein nimillä "Kössi Pöde" ja "Kyösti Von Pöysmaister". Hän on sinkku eikä kykene pitkiin ihmissuhteisiin. Pöysti käyttää jatkuvasti tuttia, paitsi viinaa juodessaan, suudellessaan ja joskus kavereidensa luona. Hän ei ensin paljasta syytä tutin käyttöön, mutta kertoo myöhemmin eräälle tyttöystävälleen sen olevan lapsuudesta jäänyt tapa. Pöystin terapeutti on sanonut Pöystin olevan henkisesti viisivuotias. Repomiehen mukaan Pöysti on tunnevammainen, minkä Pöystikin lopulta tunnusti jaksossa "Apulaiskaupunginjohtaja". Tutin lisäksi Pöystin merkittävin tuntomerkki on keltainen popliinitakki, joka hänellä on yllään jokaisessa jaksossa.


title: Pasila (televisiosarja)

text: Pöystin toimintatapa on psykologinen: hän etsii rikollisten ”kipupisteet” ja käyttää niitä hyväkseen kunnes pahantekijät murtuvat – tai sitten eivät. Pöysti sortuu joskus ylilyönteihin, kuten provosoimalla ihmisiä hyppäämään katolta tai pidättämällä syyttömiä ihmisiä ilman perusteita. Syyksi saattaa riittää komisarion hermoille käyminen esimerkiksi krapulapäivänä. Pöysti vihaa lukuisia asioita, kuten elokuvaa "Amélie" ja Juhani Kontiovaaraa sekä tämän "Huomenta ihmiset" -aamu-TV-ohjelmaa. Hän pelaa väkivaltapelejä työajalla ja hänen suosikkikappaleensa on Black Sabbathin Paranoid. Pöystin lempitelevisiosarjoja ovat "Madventures" ja "Sopranos". Hän myöhästyy usein töistä nukkumisen tai krapulansa vuoksi. Hän on horoskoopiltaan oinas, eli hän on syntynyt 21. maaliskuuta - 20. huhtikuuta välisenä aikana.


title: Pasila (televisiosarja)

text: Rauno Ignatius Repomies on Pasilan poliisiaseman ylikomisario. Hän on Kyösti Pöystin kanssa yhdessä sarjan päähenkilö. Hän on viiksekäs vanha mies vahvalla lääkekuurilla. Ylikomisarion jutut muuttuvat usein aina vain sekavammiksi ja runollisemmiksi (yleensä liittyen Alppeihin, nunniin ja/ tai natseihin), kunnes joku yleensä muistuttaa häntä ottamaan lääkkeensä. Repomiehen ja Pöystin suhde on melko huono, sillä Repomies ei pidä Pöystiä kunnon poliisina. Joskus Rauno lähinnä sairauksiensa vaikutuksesta rupeaa kuitenkin pitämään Pöystistä luullen tätä ystäväkseen. Repomiehellä on vaimo, jonka kanssa hänellä on mielentilastaan riippuen joko hyvä tai huono suhde. Jakson "Laillinen bordelli" mukaan Repomiehen vaimo on hänen serkkunsa. Hänen lapsenlapsensa ovat isoisänsä ammatista huolimatta sekaantuneet prostituutioon. Pöysti auttoi heidät pois tästä ammatista Raunon kiristyksen seurauksena. Hänen diaesityksensä menevät yleensä pieleen, koska hänen intiimit lomadiansa ovat usein tarvittavien diojen seassa. Jaksojen "Eläke" ja "Naapuri" mukaan Repomies asuu rivitalossa Pohjois-Helsingissä, ja talo näytetään kuudennen kauden jaksossa "Virginia Heartbreaker". Rauno on syntynyt ja kasvanut Oulun Raksilassa. Kyöstin sanojen mukaan Rauno käski kerran heidät valloittamaan Petsamon takaisin, koska Raunon suvulta jäi työkalut sinne. Rauno on luultavasti syntynyt 1918 tai 1919; tätä tukee se, että hän oli abiturientti vuonna 1937 ja sijoittaa usein aikuiselämänsä kultakauden 1950-1970-luvuille (Rauno väitti olevansa koomassa lähes koko 70-luvun, vaikka hän teki silloin vahingossa maanpetosrikoksen, vuonna 1979 häntä suositeltiin poliisiylijohtajan asemaan).


title: Pasila (televisiosarja)

text: Konstaapeli Neponen opiskeli Pöystin kanssa samaan aikaan poliisikoulussa, ja pitää tätä nerona ja sopivana komisarioksi, tosin hän moittii Pöystiä, kun tämä menee liian pitkälle. Neponen onkin Pöystin paras kaveri, tosin Pöysti ei muista hänen etunimeään, eikä tiedä hänen olevan naimisissa tai että Neposella on lapsia. Lisäksi Pöysti on pummannut Neposelta pizzoja yli 3 200 euron arvosta. Neponen on ainoa täysjärkinen Pasilan poliisiasemalla. Routalemmen ohella Neponen on myös mahdollisesti ainoa sarjan hahmo , jonka kielenkäyttö on lähes aina asiallista. Hän on jakson "Orvot koirat" mukaan ollut jo seitsemän vuotta naimisissa ja hän on kahden tyttären sekä yhden pojan isä sekä "Mutsis oli" -jakson mukaan asuu perheensä kanssa Helsingin Taka-Haagassa. Neposen vaimo nähtiin jaksoissa "Neposen polttarit" ja "Paluu". Neposen kuopus, Aila, on nähty jaksoissa "Traileridarra" ja "Auervaara". Spin-offissa on mainittu hänen poikansa Alpo. Jaksoissa "Avainpelaaja" ja "Eläke" Neposen nähtiin pelaavan videopelejä työaikana. Aivan kuten Pöystinkin, Neposenkin lempitelevisiosarja on Sopranos. Neposen koko nimi on Tommi Samuel Neponen.


title: Pasila (televisiosarja)

text: Pekka Routalempi huolehtii poliisiaseman rutiinitöistä. Hän on 46-vuotias ja pohtii jatkuvasti tavallisia elämän ilmiöitä ja pitää niitä ""jänninä"". Muita hänen juttunsa eivät erityisemmin kiinnosta. Pekan nuoruudesta tiedetään se, että hän kävi joskus taidekursseilla, maalasi tauluja, kirjoitti romaanin "Mies seuraa ruohon kasvua" sekä teki musiikkialbumin, mutta turhauduttuaan arvostuksen puutteeseen taiteilijana ajautui alkoholismiin, ja liittyi myöhemmin poliisiin. Hänen mielestään kaikki on ”jännää”, koska ryyppäämisen lopettamisen jälkeen hänelle avautuivat maailman ihmeet uudessa valossa. Rauno on pitänyt Pekkaa kerran buddhalaisena, sillä Routalemmen pää on tyhjä, ja hän ei tee muuta kuin ajattelee asioita. Muun muassa jaksojen "Apulaiskaupunginjohtaja" ja "Repomies, kunnon mies" mukaan hän on ollut naimisissa, mutta on eronnut. Pekka on hiukan naiivi, mutta hän on myös vahvatahtoinen. Hän on surkea takaa-ajaja, koska hän ei halua vahingoittaa ihmisiä ja koska hänen mielestään ei pidä alkaa ohitella ihmisiä, jos heillä on kiire.. Hän on myös asiantuntija numerosarjoissa, jotka ovat salasanoja esimerkiksi pommeissa. Pekka pelastaa koko Helsingin jaksossa "Kaksvitonen". Routalempi ei poikkeuksellisesti puhu lainkaan jaksossa "Ikuinen liekki". Jaksossa "Sesse Ensilumi" Routalempi kyllästyy olemaan tylsä, joten hän varastaa moottoripyörän ja kiihdyttää sen melkein 300 km/h nopeuteen Helga kyydissä. Samaisessa jaksossa Helga melkein viettelee Routalemmen.


title: Pasila (televisiosarja)

text: Helga on poliisiaseman naiskonstaapeli. Hän on mielipiteiltään usein lähes sovinistinen ja käytökseltään miesmäisin ja machoin koko sarjan hahmoista. Hänen isänsä Helge häpeää tytärtään, koska olisi halunnut pojan. Helge myös heitti Helgan jokeen tämän ollessa vauva. Helga tekee parhaansa täyttääkseen isänsä toiveen ja syyttää tyttöydestään äitiään. Myöhemmin Helgan isä on ilmaissut osittaista hyväksyntää tytärtään kohtaan. Helgan mielipiteet ovat jyrkkiä: hän vastustaa naispappeutta ja hänen mielestään naisten paikka on kotona. Helgaa ei poikkeuksellisesti nähdä jaksoissa "Orvot koirat" ja "Lahko". Helga alkaa löytää omaa naiseuttaan muun muassa jaksoissa "Jyrsijä 2000" ja "Auervaara". Spin-offissa hän oli ihastunut aseman uuten naiskomisaarioon Darjaan.


title: Pasila (televisiosarja)

text: Kontiovaara on aamu-TV-ohjelman "Huomenta ihmiset" juontaja. Hänen nimensä on väännös MTV3:n Huomenta Suomi -ohjelman juontaja Lauri Karhuvaarasta, mutta hahmo parodioi laajemmin TV-juontajia eikä ainoastaan Karhuvaaraa. Kontiovaara harrastaa viikonloppuisin vapaa-ajallaan suunnistusta. Hän arvostaa poliiseja ja kuvittelee olevansa Pöystin hyvä kaveri, vaikka Pöysti vihaakin häntä ja hänen ohjelmaansa. Kontiovaara on käynyt lukiota ja soittanut siellä muun muassa rumpuja. Hän on myös perso munkeille ja on alkanut lavastaa poliiseja syyllisiksi omiin virheisiinsä ja ottaa näiden työstä kaiken kunnian. Kontiovaaraa ei poikkeuksellisesti nähdä jaksoissa "Puolesta ja vastaan","Pöysti prosaistina", "Julma pila", "Solutus", "Routalemmen potkut", "Neposen polttarit", "Anonyymit kyynikot" ja "Naapuri".


title: Pasila (televisiosarja)

text: Esitettiin 17. helmikuuta 2007 – 19. toukokuuta 2007.


title: Pasila (televisiosarja)

text: Esitettiin 19. tammikuuta 2009 – 6. huhtikuuta 2009.


title: Pasila (televisiosarja)

text: Esitettiin 17. tammikuuta 2011 – 28. maaliskuuta 2011.


title: Pasila (televisiosarja)

text: Esitettiin 7. marraskuuta 2011 – 9. tammikuuta 2012.


title: Pasila (televisiosarja)

text: Esitettiin 23. tammikuuta 2012 – 26. maaliskuuta 2012.


title: Pasila (televisiosarja)

text: Esitettiin 27. joulukuuta 2012 – 21. maaliskuuta 2013.


title: Pentti Skön

text: Pentti Olavi Skön (20. maaliskuuta 1930 Iisalmen maalaiskunta – 23. helmikuuta 2013 Pieksämäki) oli Suomen Maaseudun Puolueen kansanedustaja. Hän edusti Mikkelin läänin vaalipiiriä 1983–1987.


title: Pentti Skön

text: Skön toimi liikenteenharjoittajana 1951–1972, torinvalvojana 1972–1983, kunnes nousi kansanedustajaksi. Kansanedustajakauden jälkeen hän toimi edelleen kunnallispolitiikassa ja luottamustehtävissä.


title: Worcesterkastike

text: Worcesterkastike tai Worcestershirekastike on käyttämällä valmistettu voimakkaanmakuinen ja väriltään musta tai tummanruskea maustekastike. Kastikkeen tunnetuin valmistaja on Lea & Perrins, jonka kastiketta myydään tuotenimellä Worcestershire sauce. Nimensä kastike on saanut Englannin Worcesterin kaupungista ja sitä ympäröivästä Worcestershiren kreivikunnasta. Sen valmistus alkoi Worcesterissa vuonna 1838.


title: Worcesterkastike

text: Worcesterkastikkeen raaka-aineita ovat mallasetikka, väkiviinaetikka, melassi, sokeri, suola, sardelli, tamarindi-uute, sipuli, valkosipuli ja mausteet. Erityisesti Britteinsaarilla Worcesterkastiketta käytetään laajasti eri ruokien maustamiseen, kuten tartarpihvissä. Worcesterkastike on myös Bloody Mary -juomasekoituksen tärkeä raaka-aine.


title: Henri Troyat

text: Henri Troyat (s. Levon Aslan Torossian, venäjäksi "Lev Aslanovitš Tarasov", kyr. Лев Асланович Тарасов, 1. marraskuuta 1911 Moskova – 4. maaliskuuta 2007 Pariisi) oli armenialaissyntyinen jo nuorena ranskalaistunut romaani- ja tietokirjailija, joka oli tunnettu etenkin venäläisiä suurhenkilöitä käsittelevistä elämäkerroistaan.


title: Henri Troyat

text: Troyat syntyi Moskovassa armenialaislähtöiseen perheeseen. Venäjän vallankumouksen aikoihin 1917 Troyat pakeni perheensä mukana Kaukasuksen, Krimin, Istanbulin ja Venetsian kautta Pariisiin.


title: Henri Troyat

text: Troyat kirjoitti yli 100 romaania, historiallista teosta tai elämäkertaa. Hänen tunnetuimpiin teoksiinsa kuuluvat elämäkerrat Katariina Suuresta, Rasputinista, Iivana Julmasta, Pietari Suuresta, Anton Tšehovista, Fjodor Dostojevskista ja Lev Tolstoista.


title: Henri Troyat

text: Vuonna 1959 Troyat'sta tuli Ranskan akatemian jäsen. Kuollessaan hän oli virkaiältään vanhin akateemikko ("doyen d'élection").


title: Henri Troyat

text: Troyat on saanut Goncout-palkinnon teoksestaan "L'Araignée".


title: Kasola

text: Kasola Oyj oli suomalainen yhtiö, jonka liiketoimintaa harjoitti kaksi tytäryhtiötä, "Kaso Oy" ja "MK-Tresmer Oy".


title: Kasola

text:
Kaso Oy valmistaa turvallisuustuotteita, joihin kuuluvat mm. metalliset kassa-, paloturva-, data-, vaate- ja lokerokaapit sekä myös tuotteisiin liittyvät erilaiset turvallisuuspalvelut.
MK-Tresmer Oy valmistaa muovituotteita, jotka tarjoavat ratkaisuja säilyttämiseen ja järjestyksen pitoon koteihin, konttoreihin ja myymälöihin. Tunnetuin brändi on "Palaset", jolle mm. Risto-Matti Ratia on suunnitellut tuotteita. Yhtiö valmistaa mm. vaateripustimia, muovikoreja, koteloita, purkkeja ja kulhoja sekä säästölippaita ja toimii myös muovituotteiden sopimusvalmistajana.


title: Kasola

text: Suurin osa Kasola-konsernin liikevaihdosta tuli Kaso Oy:n toiminnasta.


title: Kasola

text: 7. syyskuuta 2007 Kasola tiedotti toimenpiteistä, joilla John Nurminen Oy:n liiketoiminta siirtyi Kasola Oy:lle ja Kasolan tytäryhtiöt Kaso Oy ja MK-Tresmer Oy siirtyivät Kasolan nykyisille henkilöomistajille. Kasolan nimi muutettiin tässä yhteydessä Nurminen Logistics Oy:ksi. Kysymyksessä oli John Nurmisen muuttaminen pörssiyhtiöksi ja Kasolan tytäryhtiöiden siirtäminen yksityisomistukseen.


title: Pauline Baynes

text: Pauline Baynes (9. syyskuuta 1922 Hove, Sussex – 1. elokuuta 2008 Surrey) oli englantilainen kuvittaja. Hän vietti nuoruusvuotensa Intiassa isänsä työpaikan vuoksi, kunnes muutti vanhemman sisaruksensa ja äitinsä kanssa Englantiin. Taidetta hän opiskeli Farnham School of Art ja Slade School of Fine Art -oppilaitoksissa. Baynes siirtyi kuitenkin työskentelemään Britannian puolustusministeriön tehtävissä ensin naamiointimaalarina ja sittemmin karttojen parissa. Baynes asui pitkään yksinään hoitaen vanhempiaan, kunnes hän meni vuonna 1961 naimisiin Fritz Otto Gaschin, saksalaisen entisen sotavangin, kanssa. Gasch kuoli vuonna 1988.


title: Pauline Baynes

text: Baynes kuvitti yli sata kirjaa, joiden aihepiirit vaihtelevat lastenkirjoista fantasiaan ja ruokakirjoihin. Vuonna 1969 hän voitti Kate Greenaway -mitalin Grant Udenin toimittaman "The Dictionary of Chivalry" -teoksen kuvituksesta. Erityisesti Baynes kuitenkin muistetaan C. S. Lewisin Narnia-kirjasarjan ja useiden J. R. R. Tolkienin kirjojen kuvituksista. Baynesin alkuperäiset Narnia-kuvitukset olivat mustavalkoisia, mutta myöhemmin hän väritti ne ja ne julkaistiin Narnia-kirjojen juhlapainoksissa, jotka painettiin Lewisin syntymän satavuotispäivän kunniaksi vuonna 1998.


title: Pauline Baynes

text: Tolkien valitsi Baynesin kuvittamaan "Maamies ja lohikäärme" -teoksensa 1940-luvun lopulla ja piti tämän työstä niin paljon, että Baynes sai kuvittaa myös kirjat "Tom Bombadilin seikkailut", "Seppä ja Satumaa" sekä "Puu ja lehti". Tolkienin kuoleman jälkeen hän kuvitti "Bilbon viimeinen laulu" -julisteen (1974), joka julkaistiin vuonna 1990 myös kirjaksi taitettuna. Baynes on myös maalannut kannet brittiläisiin "Taru sormusten herrasta" -taskukirjapainoksiin (yhteislaitos 1973 ja kolmiosainen painos 1981) sekä piirtänyt Sormusten herran ja "Hobitin" tapahtumapaikkojen kartat. Tolkien arvosti häntä kuvittajana suuresti, mutta Lewis arvosteli hänen kuvituksiaan, joskaan ei koskaan henkilökohtaisesti.


title: Heimo Linna

text: Heimo Immanuel Linna (s. 11. joulukuuta 1925 Perho) on entinen keskustan kansanedustaja, joka on toiminut kahdesti ministerinä.


title: Heimo Linna

text: Linna valmistui agrologiksi Pienviljelysneuvojaopistosta Hyvinkäältä vuonna 1952, toimi maatalouden neuvontatehtävissä Koillismaalla vuosina 1953–1954, työskenteli Maataloustuottajain Keski-Pohjanmaan liiton toiminnanjohtajana vuosina 1954–1966 sekä maanviljelijänä kotikunnassaan Perho vuodesta 1962.


title: Heimo Linna

text: Kansanedustajana hän toimi vuosina 1966–1987 Vaasan läänin vaalipiiristä. Maa- ja metsätalousministerinä hän oli vuosina 1973–1975 sekä 1975–1976. Linna on toiminut myös kotikuntansa Perhon kunnanvaltuuston puheenjohtajana. Maanviljelysneuvoksen arvonimi Linnalle myönnettiin vuonna 1985.


title: Heimo Linna

text: Linna on ollut puolueensa tiukimpia EU-jäsenyyden vastustajia. Hänen katsottiin kuuluneen myös Keskustapuolueen sisällä toimineeseen niin sanottuun mustaan tusinaan.


title: Heimo Linna

text: Heimo Linnan veli oli agrologi Lauri Linna, joka toimi Suomen Maaseudun Puolueen ja Suomen Kansan Yhtenäisyyden Puolueen kansanedustajana 1970-luvulla.


title: Heimo Linna

text: Eduskuntavaaleiksi 2019 Heimo Linna kirjoitti Perhonjokilaakso-sanomalehteen artikkelin, missä hän ilmoitti tukevansa Paavo Väyrysen Seitsemän tähden liikettä, jotta Suomi voisi välttyä jäsenyydeltä Pohjois-Atlantin liitossa.


title: Total Recall – Unohda tai kuole

text: Total Recall – Unohda tai kuole on Philip K. Dickin vuonna 1966 julkaistuun novelliin "We Can Remember It For You Wholesale" löyhästi perustuva tieteistoimintaelokuva vuodelta 1990, jonka pääosaa näyttelee Arnold Schwarzenegger.


title: Total Recall – Unohda tai kuole

text: Elokuva voitti vuonna 1991 erikois-Oscarin (Special Achievement Award) tehosteistaan. Se oli ehdolla myös kahdessa muussa luokassa.


title: Total Recall – Unohda tai kuole

text: "The New York Timesin" kriitikot valitsivat "Total Recallin" vuonna 2004 yhdeksi kaikkien aikojen tuhannesta parhaasta elokuvasta maailmassa.


title: Total Recall – Unohda tai kuole

text: Elokuvasta tehtiin uudelleenfilmatisointi "Total Recall", jonka ensi-ilta oli elokuussa 2012.


title: Total Recall – Unohda tai kuole

text: Elokuvasta on tehty myös peliversio Nintendo Entertainment Systemille ja suosituille kotitietokoneille Commodore 64:lle ja Amigalle.


title: Total Recall – Unohda tai kuole

text: Quaid-niminen kivenporaaja (Arnold Schwarzenegger) huomaa unelmoivansa jostain syystä jatkuvasti matkasta Marsiin. Hänen vaimonsa Lori (Sharon Stone) ei kuitenkaan suostu matkaan, sillä Marsissa on käynnissä kapina planeettaa hallitsevaa yhtiötä vastaan, joka vaatii kiskurihintaa ilmasta. Quaid unelmoi myös salaperäisestä ruskeaveriköstä, jonka nimeä hän ei tiedä. Sitten Quaid näkee mainoksen paikasta, jossa luodaan muistoja lomamatkoista.


title: Total Recall – Unohda tai kuole

text: Quaidin kaveri yrittää estää häntä menemästä sinne, mutta tämä päättää silti kokeilla. Hän tilaa kahden viikon lomamatkan Marsiin ja lisukkeeksi hän haluaa olla salainen agentti. Kun muistisiirrännäistä ollaan antamassa, jotakin tapahtuu. Selviää, että Quaid ei olekaan se, joka luulee olevansa, vaan onkin todellisuudessa salainen agentti Hauser. Hänen muistiaan on sorkittu jo aiemmin. "Muistolan" (Suom. huom.) väki palauttaa peloissaan Quaidin muistin sellaiseksi, kuin se oli ennen hänen tuloaan ja antaa rahat takaisin. Tämän jälkeen kaikki muuttuu; Quaidin ystävät ja jopa vaimo haluavat tappaa hänet.


title: Total Recall – Unohda tai kuole

text: Tämän jälkeen Quaid matkustaa Marsiin, jossa hänen ongelmansa voivat ratketa. Marsin alueita asuttavat huonoista aurinkokilvistä johtuen mutantit, joilla on kyky nähdä ihmisten muistiin tai tulevaan. Mutantit nousevat kapinaan ja Quaidin tehtäväksi jää Marsin, sekä maapallon, pelastaminen.


title: MAF

text: MAF () on yhteiskristillinen lähetyslentojärjestö.


title: MAF

text: MAF syntyi toisen maailmansodan jälkeen, kun joukko sodasta palanneita lentäjiä ja mekaanikkoja ryhtyi pohtimaan, kuinka lentokoneita voisi käyttää ihmisten auttamiseen. Idea MAFin perustamiseen syntyi toisistaan tietämättä sekä Isossa-Britanniassa että Yhdysvalloissa. MAF US perustettiin 1944 ja MAF UK 1945. Vuosi 1945 katsotaan nykyisen virallisesti MAFin perustamisvuodeksi. MAF Australia perustettiin vuonna 1947. Ensimmäinen lentokone hankittiin MAF UK:lle vuoden 1948 helmikuussa.


title: MAF

text: Suomen oma MAF perustettiin vuonna 1976 nimellä Finnish Council of MAF (Suomen Lähetyslentäjien neuvottelukunta). Myöhemmin vuonna 1994 järjestö rekisteröityi nimellä "MAF Finland", lyhenteeltään "MAF Fin". Suomalainen lähetyslentotoiminta alkoi jo aikaisemmin, vuonna 1975, kun ensimmäinen suomalainen lähetyslentäjä, Seppo Kurkola, lähetettiin Etiopiaan. Suomen Lähetysseura lähetti Kurkolan eli maksoi tämän palkan. Suomen Lähetyslentäjien Neuvottelukunta vastasi käytännössä kaikista lähetyslentämiseen liittyvistä asioista Suomessa. Seuraava merkittävä askel suomalaisessa lähetyslentohistoriassa oli 28.2.1982 perustettu Gospel Flight ry. Sen perustajat olivat vapaiden suuntien kristillisistä liikkeistä sekä eläkkeelle siirtyneitä Suomen ilmavoimien lentäjiä. GF:n toiminta-alueen oli tarkoitus olla lähinnä Skandinavia, jossa seurakuntien työntekijöitä palveltaisiin puhe-, neuvottelu- yms. matkoilla ilmakuljetuspalveluita tarjoamalla. GF myös koulutti Suomessa MAFin palvelukseen lähteviä lentäjiä. Sekä Lähetyslentäjäin Neuvottelukunta että Gospel Flight olivat MAF Finlandin perustajajäseniä.


title: MAF

text: MAFin tehtävänä on auttaa hengellisiä ja humaanitaarisia järjestöjä tarjoamalla niille ilmakuljetuspalveluita. Tärkeintä heille on kuitenkin evankeliumin levittäminen. MAF myös järjestää toimintansa esittelemiseksi ilmailutapahtumia, yleisölennätyksiä, leirejä, seminaareja, koulutustilaisuuksia sekä tiedotus- ja julkaisutoimintaa. MAF pyrkii käyttämään lennontukitoimissa paikallisia ihmisiä ja resursseja vahvistaakseen kansalaisyhteiskunnan kehittymistä toiminta-alueella.


title: MAF

text: MAF koostuu seuraavista järjestöistä MAF Europe, MAF US, MAF Kanada ja MAF Australia. Jokaisella on oma, yhteisesti sovittu toimialueensa; MAF Europella on lentotoimintaa seuraavissa maissa: Etiopia, Kenia, Madagaskar, Tansania, Tšad ja Uganda. MAF US toimii Keski- ja Etelä-Amerikassa, Länsi-Afrikassa ja Indonesiassa. MAF US on suurin konsernin järjestöistä. MAF Kanada lentää lounaisen Afrikan maissa Namibiassa ja Angolassa. MAF Australian toimialueeksi on puolestaan määritelty Australia, Oseania ja Aasia.


title: MAF

text: Vuonna 2006 perustettiin MAF International (MAFI), johon liittyivät kaikki muut MAF-järjestöt paitsi MAF US. MAF US on ollut prosessissa mukana tarkkailijana. Yhtenäinen maailmanlaajuinen MAF International on suuri toimija ja voi siten jakaa resursseja paremmin sinne, missä tarve on suurin. MAFI pyrkii pitkällä tähtäimellä yhtenäisyyteen operatiivisissa standardeissa turvallisuuden ja taloudellisuuden lisäämiseksi. Näin voidaan palvella yhteistyöjärjestöjä tehokkaammin.


title: MAF

text: Vuonna 2012 MAFilla oli palveluksessaan yli 1 000 henkilöä maailmanlaajuisesti. Kyseisenä vuonna MAF lensi 4 412 940 kilometriä, palveli yli 600 organisaatiota ja lennätti 105 000 matkustajaa sekä 4082 tonnia rahtia. Lentokoneita oli 136.


title: MAF

text: Suomalaiset MAFin palveluksessa olleet henkilöt luokiteltuna lentäjiin ja lentotekniseen henkilökuntaan. Lentoteknisen henkilökunnan kohdalla mainittu ammattinimike. Henkilöiden nimien perässä on maat, jossa he ovat tai ovat olleet työyhteydessä. Sulkeissa lähetyslasten nimet.


title: Hakkarin maakunta

text: Hakkarin maakunta (; ) on maakunta itäisessä Turkissa. Vuoristoinen maakunta rajoittuu etelässä Irakiin ja idässä Iraniin. Maakunnan hallintokeskus on Hakkarin (Hakkâri) kaupunki (57 585 as. vuonna 2014, arvio). Toinen suurempi kaupunki on Yüksekova (68 757 as.).


title: Hakkarin maakunta

text: Hakkarin maakunnan pinta-ala on 7 095 neliökilometriä ja asukasluku 276 287 (vuonna 2014, arvio). Kurdit muodostavat enemmistön Hakkarin asukkaista.


title: Hakkarin maakunta

text: Maakunta jakautuu neljään piirikuntaan:


title: Mikael Pentikäinen

text: Juha Mikael Pentikäinen (s. 28. marraskuuta 1964 Espoo) on suomalainen toimittaja ja yrittäjä ja entinen Helsingin Sanomien ja Maaseudun tulevaisuuden päätoimittaja. Vuodesta 2016 Pentikäinen on toiminut Suomen Yrittäjien toimitusjohtajana.


title: Mikael Pentikäinen

text: Pentikäinen kirjoitti ylioppilaaksi vuonna 1984 ja valmistui Sanoman toimittajakoulusta vuonna 1990. Vuonna 1992 hän valmistui maatalous- ja metsätieteiden kandidaatiksi.


title: Mikael Pentikäinen

text: Vuonna 1991 Pentikäinen työskenteli Sanoman toimittajakoulun assistenttina ja vuosina 1992–1996 Helsingin Sanomien toimittajana. Vuosina 1996–1999 hän oli Etelä-Saimaan päätoimittaja ja 1999–2004 STT:n päätoimittaja ja toimitusjohtaja.


title: Mikael Pentikäinen

text: Pentikäinen oli Helsingin Sanomien vastaava päätoimittaja vuosina 2010–2013. Vuosina 2004–2010 Pentikäinen oli Sanoma Newsin toimitusjohtaja ja 2009–2010 Sanomalehtien liiton hallituksen puheenjohtaja. Vuosina 2010–2012 Pentikäinen oli Helsingin Sanomien kustantaja.Sanoma Oy:n toimitusjohtajaksi Pentikäinen siirtyi vuonna 2004 ja jatkoi tehtävässä kunnes aloitti Helsingin Sanomien kustantajana ja vastaavana päätoimittajana vuonna 2010. Pentikäisen päätoimittajakaudella Helsingin Sanomat muuttui broadsheetista tabloidiksi tammikuussa 2013.


title: Mikael Pentikäinen

text: Toukokuun lopulla 2013 Pentikäinen irtisanottiin Helsingin Sanomien päätoimittajuudesta luottamuspulan vuoksi. Sanoma-uran jälkeen Pentikäinen ryhtyi yrittäjäksi ja työskenteli viestinnän konsulttiyhtiö Tekirin neuvonantajana.


title: Mikael Pentikäinen

text: Pentikäisen kirja "Luottamus" julkaistiin helmikuussa 2014 vaalien alla. Kirjassa Pentikäinen kertoo näkemyksensä siitä, mitä on luottamus ja miten jokainen voi rakentaa sitä omassa elämässään. Pentikäinen on uransa aikana pohtinut luottamusta niin päätoimittajana, toimitusjohtajana kuin luottamusmiehenäkin. Osin omakohtainen, osin muiden kokemuksiin ja tutkimustietoon nojaava "Luottamus"-kirja on itsetutkistelua mutta myös pohdintaa luottamuksen olemuksesta ja yhteiskunnallisesta merkityksestä. Helsingin Sanomien tilaamassa arviossa Kauppalehden toimittaja Heikki Haapavaara kutsui teosta luonteeltaan hyväksi johtajaoppaaksi.


title: Mikael Pentikäinen

text: Marraskuussa 2014 Pentikäinen nimitettiin Maaseudun Tulevaisuuden päätoimittajaksi. Hän aloitti päätoimittajana tammikuussa 2015 ja vastaavana päätoimittajana helmikuussa 2015. Lokakuussa 2015 hänet valittiin Suomen Yrittäjien toimitusjohtajaksi. Hän aloittaa tehtävässä toukokuussa 2016.


title: Mikael Pentikäinen

text: Vuonna 1988 Pentikäinen oli Keskustan opiskelijaliiton puheenjohtaja ja järjestön julkaisun Politiikan Puntarin päätoimittaja. Opiskeluaikanaan hän oli Helsingin yliopiston ylioppilaskunnan edustajiston (1985–1991) ja hallituksen (1988–1989) jäsen. Hän jätti puolueen jäsenyyden aloittaessaan toimittajan uransa.


title: Mikael Pentikäinen

text: Pentikäinen oli keskustan ehdokas 2014 europarlamenttivaaleissa. Hän sai 17 732 ääntä eikä tullut valituksi. Myöhemmin Pentikäinen arvioi myönteisten näkemystensä esimerkiksi Natosta ja naispappeudesta olleen liian radikaaleja keskustan kannattajille.


title: Mikael Pentikäinen

text: Pentikäisen isä on professori Juha Pentikäinen ja veli Kirkon Ulkomaanavun toiminnanjohtaja Antti Pentikäinen. Hänen sisarensa on tutkija Mari Leppänen. Hän on ollut naimisissa vuodesta 1991 ja hänellä on viisi lasta.


title: Mikael Pentikäinen

text: Uskonnolliselta vakaumukseltaan Pentikäinen on lestadiolainen.


title: Juudan leijona

text: Juudan leijona on symboli, jolla viitataan juutalaisuudessa Juudan heimoon ja kristinuskossa Jeesukseen . Etiopian historiassa Juudan leijona oli Salomonin dynastian yksi arvonimistä. Rastafarit kutsuvat keisari Haile Selassieta Juudan kuninkaaksi.


title: Ian Richardson

text: Ian William Richardson (7. huhtikuuta 1934 Edinburgh, Skotlanti – 9. helmikuuta 2007 Lontoo, Englanti) oli skotlantilainen näyttelijä.


title: Ian Richardson

text: Koulun päätyttyä Richardson aloitti opinnot Royal Scottish Academy of Music and Dramassa Glasgow'ssa. Näyteltyään jonkin aikaa Birmingham Repertory Theatressa hän siirtyi vuosiksi 1960–1975 Royal Shakespeare Companyyn, jonka perustajajäseniin hän kuului.


title: Ian Richardson

text: Hän näytteli Peter Brookin tuottamassa näytelmässä "Marat/Sade" RSC:ssä ja Broadwayllä 1965. Myöhemmin 1967 hän näytteli Jean-Paul Marat'n osan elokuvaversiossa. Vuonna 1976 hän esitti professorin Henry Higginsin osan uudessa "My Fair Lady" -versiossa ja hänet nimettiin Tony-palkinnon saajaehdokkaaksi. Hän esiintyi Broadwaylla 1981 Edward Albeen näytelmässä "Lolita", joka on mukaelma Vladimir Nabokovin kirjasta, mutta se ei ollut kovin suuri menestys.


title: Ian Richardson

text: Musikaalielokuvassa "Don Quijote – mies La Manchasta" ("Man of La Mancha") vuodelta 1972 hän oli papin roolissa. Vuonna 1987 hän esitti roolista muunnelman piispa Motopon osassa televisioelokuvassa "Monsignor Quixote", joka perustui Graham Greenen nykyaikaistettuun versioon Don Quijoten tarinsta. Mainetta hänelle toi vallanhimoisen poliitikon Francis Urquhartin rooli TV-sarjassa "House of Cards" (1990) ja sen jatko-osissa "To Play the King" (1994) ja "The Final Cut" (1995). Rooli toi Richardsonille BAFTA-palkinnon. Tunnettuihin elokuvarooleihin kuuluu herra Kirjan rooli tieteisfantasiassa "Dark City" (1998).


title: Ian Richardson

text: Richardson sai arvonimen Commander of the British Empire (CBE) vuonna 1989.


title: Ian Richardson

text: Ian Richardson kuoli nukkuessaan sydänkohtaukseen helmikuun 9. päivän aamuna vuonna 2007. Hän oli 72-vuotias. Agenttinsa mukaan Richardson ei ollut sairastellut ennen kuolemaansa, ja hänen oli ollut tarkoitus jatkaa työntekoa seuraavalla viikolla TV-sarjassa "Midsomerin murhat".


title: Ian Richardson

text: Häntä jäivät suremaan vaimo Maroussia Frank, joka myös on näyttelijä, sekä kaksi poikaa, joista toinen, Miles, työskentelee näyttelijänä Royal Shakespeare Companyssa.


title: Matilda Ziegler

text: Matilda Ziegler (s. 1964) on englantilainen näyttelijä, joka tunnetaan brittiläisestä televisiosta, jonka lisäksi hän näyttelee veteraaniteatterissa.


title: Matilda Ziegler

text: Hän on näytellyt muun muassa BBC:n sarjassa "EastEnders" (1987), "Mr. Bean" -komediasarjassa Irma Gobblen-roolissa, draamasarjassa "Missä sydän on" (1997) ja "Pisnesmies Toni" (2003–2004).


title: Matilda Ziegler

text: Hän on voittanut brittiläisen akatemian televisiopalkinnon.


title: Malediivien vaakuna

text: Malediivien vaakunassa on kookospalmu, kuunsirppi ja kaksi Malediivien lippua.


title: Malediivien vaakuna

text:
Kuunsirppi on islamin symboli.
Vaakunassa on teksti:


title: Malediivien vaakuna

text: الدولة المحلديبية


title: Toinen Mithridateen sota

text: Toinen Mithridateen sota oli osa Mithridateen sotia, jotka käytiin Pontoksen ja Rooman välillä. Toisen Mithridateen sodan komentajina toimivat Pontoksen kuningas Mithridates VI ja roomalainen kenraali Lucius Licinius Murena.


title: Toinen Mithridateen sota

text: Sotaa seurasi Kolmas Mithridateen sota.


title: Isomaksaruoho

text: Isomaksaruoho ("Sedum telephium") on eteläisessä Suomessa yleinen kuivien kallioiden kasvi ja Suomen luonnonvaraisista maksaruohoista suurin. Sitä on aikoinaan käytetty hyötykasvina ja sen paksuista mehevistä juurista juontuukin kansankielinen nimitys "kallioperuna". Isomaksaruoho itse käyttää juuriaan lehtiensä ohella vesivarastona. Varastoimaansa veteen luottaen se kukkiikin vasta heinäkuussa vaaleankeltaisin kukin. Se onkin suosittu kasvi kivikkopuutarhoissa. Isomaksaruoho on monivuotinen. Suomessa kasvaa kolme isomaksaruohon alalajia: lännenisomaksaruoho, vahamaksaruoho ja punamaksaruoho.


title: Isomaksaruoho

text: Isomaksaruoho on tanakkavartinen pystykasvuinen kasvi, jonka lehdet ovat ruodittomat. Kukinnan väri ja lehtien muoto vaihtelee kasvupaikan ja rodun mukaan. Lehdet yleensä punertuvat pitkien kuivien jaksojen aikana.


title: Isomaksaruoho

text: Isomaksaruohoa kutsutaan ruotsin kielessä "rakkauden yrtiksi" ("kärleksört") kahdestakin syystä. Ensinnäkin kasvi jatkaa kukkimistaan katkaistunakin. Lisäksi on uskottu, että jos kaksi kattoon ripustettua versoa kaartuvat kuivuessaan toisiaan kohti, rakastavaisetkin löytävät toisensa.


title: Isomaksaruoho

text: Isomaksaruohon lehdet ovat tärkeä ravinnonlähde isoapolloperhosen toukalle.


title: Nikolai Kapustin

text: Nikolai Kapustin (s. 1937) on venäläinen säveltäjä ja pianisti.


title: Nikolai Kapustin

text: Kapustin syntyi Horlivkassa, Ukrainassa, ja sai pianonsoiton opetusta Avrelian Rubahilta sekä myöhemmin vuodesta 1961 Aleksandr Goldenveizerilta Moskovan konservatoriossa.


title: Nikolai Kapustin

text: Kapustin on tunnettu jazzvaikutteisesta taidemusiikistaan, mutta on korostanut olevansa nimenomaan klassinen säveltäjä eikä jazzmuusikko. Hänen tuotantoonsa kuuluu mm. "Sarja vanhaan tyyliin" (1977), "24 preludia ja fuugaa" (1997), 16 pianosonaattia sekä kuusi pianokonserttoa.


title: Maria Vuorio

text: Maria Vuorio (s. 30. joulukuuta 1954 Jokioinen) on suomalainen kirjailija. Hän on kirjoittanut satuja, kertomuksia, novelleja, romaaneja ja runoja. Osa teoksista on julkaistu Maria Mikkolan nimellä.


title: Maria Vuorio

text: Vuorio on toiminut vapaana kirjailijana vuodesta 1983. Kirjailijan uransa lisäksi hän on ollut lasten- ja nuortenkirjallisuuden kustannustoimittaja, kirjoittanut arvosteluja ja kääntänyt kirjallisuutta.


title: Maria Vuorio

text: Neljä Vuorion teosta on ollut Finlandia Junior -palkintoehdokkaana: "Olen nähnyt sellaisen" (1999), "Kultaraha nurkan alla" (2000), "Siitä ei kukaan tiedä" (2005) ja "Orava ja pääskynen" (2007).


title: Morton Berger

text: Morton Robert Berger on opettaja, joka tuomittiin Arizonassa Yhdysvalloissa 20:n lapsipornoa esittävän kuvan hallussapidosta 200 vuodeksi vankeuteen. Arizonan korkein oikeus ei muuttanut tuomiota, eikä Yhdysvaltain korkein oikeus ottanut sitä käsittelyyn, joten tuomio jäi voimaan.


title: Morton Berger

text: Vuonna 2002 52-vuotiaan Bergerin tietokoneelta löydettiin tuhansia lapsipornoa esittäviä kuvia. Syyttäjä vaati 340 vuoden tuomiota, mutta tuomari määräsi 20 kuvasta jokaisesta 10 vuoden tuomion, mikä oli osavaltiossa tuomion minimipituus kyseisestä teosta. Tuomion mukaan Berger ei voi päästä ehdonalaiseen, eikä häntä voida armahtaa.


title: Morton Berger

text: Berger pyysi Yhdysvaltain korkeinta oikeutta ottamaan tapauksen käsittelyyn sillä perusteella, että tuomion pituus rikkoisi maan perustuslakia. Anomuksen mukaan missä tahansa muussa osavaltiossa sekä liittovaltion tuomioistuimessa tuomion pituus olisi luultavasti ollut noin viisi vuotta. Helmikuussa 2007 korkein oikeus hylkäsi anomuksen.


title: Johann Karl Rodbertus

text: Johann Karl Rodbertus (tunnettu myös nimellä Karl Rodbertus-Jagetzow; 12. elokuuta 1805 Greifswald, Ruotsin Pommeri – 6. joulukuuta 1875 Jagetzow, Pommeri, Saksan keisarikunta) oli saksalainen taloustieteilijä, joka kritisoi kapitalistista järjestelmää. Hän kannatti eräänlaista valtiososialismia, mutta oli poliittisilta mielipiteiltään lähinnä maltillinen konservatiivi.


title: Johann Karl Rodbertus

text: Rodbertuksen isä oli roomalaisen oikeuden professori ja Ruotsin oikeuslaitosta palvellut oikeusneuvos. Hänen äidinisänsä oli fysiokratiaa kannattanut taloustieteen professori Johann August Schlettwein. Rodbertus opiskeli oikeustiedettä Göttingenin ja Berliinin yliopistoissa ja valmistuttuaan hän toimi Preussin valtion virkamiehenä 1827–1832. Luovuttuaan virkaurastaan hän opiskeli poliittista taloustiedettä Dresdenissä ja Heidelbergissä sekä matkusteli Länsi-Euroopassa. Vuodesta 1836 hän asui kuolemaansa saakka Pommerista ostamallaan Jagetzowin ratsutilalla, minkä mukaan hänet tunnettiin myös nimellä Rodbertus-Jagetzow.


title: Johann Karl Rodbertus

text: Rodbertus osallistui Preussin politiikkaan vallankumousvuoden 1848 yhteydessä. Hän oli 1847–1849 edustajana kaikilla Preussin maapäivillä, jossa hän kuului keskustavasemmistoon. Hän tuki Frankfurtin kansalliskokouksen pyrkimystä yhdistää Saksa perustuslaillisen monarkian merkeissä. Hän oli kesällä 1848 hetken aikaa Preussin opetusministerinä. Preussin saatua uuden vanhoillisen perustuslain Rodbertus vetäytyi politiikasta ja omistautui kirjalliselle työlleen.


title: Johann Karl Rodbertus

text: Rodbertus oli huolissaan teollistumisen ja kapitalismin kehityksen sosiaalisista seurauksista. Hän arvosteli työvoiman muuttumista kapitalistien hyödykkeeksi ja kannatti työnarvoteoriaa. Rodbertus uskoi myös rautaiseen palkkalakiin, jonka mukaan kapitalistisessa järjestelmässä palkat eivät nouse samassa suhteessa kuin tuottavuus vaan työläiset joutuvat tyytymään vain vähimmäiselinkustannukset kattavaan palkkatasoon. Tämän seurauksena tuottavuuden kasvaessa yhä suurempi osa kansantulosta päätyisi lisäarvona pienelle omistajien luokalle, mikä taas johtaisi alikulutuksen ja tuotannon hidastumisen aiheuttamiin taloudellisiin kriiseihin. Rodbertus esitteli tämän ”supistuvan palkkaosuuden lain” jo vuonna 1837 kirjoittamassaan artikkelissa.


title: Johann Karl Rodbertus

text: Lyhyellä tähtäimellä Rodbertus piti tärkeämpänä puuttumista pääoman tuoton jakoon omistajien ja työläisten kesken, ei niinkään itse omistussuhteisiin. Hän ei kannattanut vallankumousta tai kapitalismin täydellistä kumoamista vaan yhteiskunnallisten muutosten toteuttamista valtion taloudellisen intervention kautta. Hänen mukaansa valtion tulisi säädellä palkkoja, jotta ne nousisivat samassa suhteessa kuin taloudellinen tuottavuus. Rodbertus ehdotti myös palkkojen maksuun uutta valuuttaa eli niin sanottua työseteliä, jolla työläiset saisivat täsmälleen oman työnsä todellista arvoa vastaavan ostovoiman ja voisivat ostaa sillä valtion varastoimia hyödykkeitä. Robert Owen oli epäonnistuneesti kokeillut samanlaista järjestelmää omassa tehdasyhdyskunnassaan vuonna 1833. Tuotantovälineiden ja maan yksityisomistus tulisi Rodbertuksen mukaan poistumaan itsestään ihmiskunnan henkisen kehityksen seurauksena joskus kaukaisessa tulevaisuudessa, eikä sitä tarvinnut kiirehtiä.


title: Johann Karl Rodbertus

text: Rodbertus julkaisi myös taloushistoriallisia tutkimuksia. Hänen mukaansa maankorko ja pääoman tuotto olivat erkaantuneet toisistaan työnjaon erikoistumisen seurauksena. Pääomatulojen synnyllä oli hänen mukaansa kaksi syytä: taloudellinen syy eli teknologinen kehitys, jonka ansiosta työ alkoi tuottaa enemmän kuin mitä työläiset tarvitsivat itsensä elättämiseen, sekä oikeudellinen syy eli yksityisomistusta suojeleva lainsäädäntö.


title: Johann Karl Rodbertus

text: Rodbertus oli aktiivisessa kirjeenvaihdossa Adolph Wagnerin ja Ferdinand Lassallen kanssa. Hän ei tukenut Lassallen hanketta erillisen työväenpuolueen perustamiseksi ja halusi pitää sosialistisen liikkeen erossa muusta politiikasta. Hänellä lienee kuitenkin ollut vaikutusta Lassallen ajatteluun. Myös Karl Marxin on väitetty ottaneen keskeisiä vaikutteita Rodbertukselta, mutta tämä väite on kyseenalaistettu. Sen sijaan Rodbertuksen ajatukset sosiaalisia eroja tasoittavista taloudellisista interventioista saivat tukea konservatiivisilta sosialismin vastustajilta ja loivat aatteellista pohjaa Bismarckin Saksan sosiaaliselle lainsäädännölle.


title: Bernhard Meyer

text: Bernhard Meyer (1767 Hanau – 1836 Offenbach am Main) oli saksalainen lääkäri, kasvitieteilijä ja ornitologi.


title: Bernhard Meyer

text: Meyer teki lintutieteellisiä retkiä Hollantiin, Sveitsiin ja Tanskaan vuosina 1805–1827.


title: Bernhard Meyer

text: Meyer kirjoitti yhdessä Philipp Gottfried Gaertnerin (1754–1825) ja Johannes Scherbiuksen (1769–1813) kanssa kasvitieteellisen teoksen "Flora der Wetterau" (1799). Yhdessä Johann Wolfin kanssa hän kirjoitti lintutieteellisen teoksen "Taschenbuch der deutschen Vögelkunde Oder kurze Beschreibung aller Vögel Deutschlands" (Frankfurt am Main 1810).


title: Bernhard Meyer

text: Meyer antoi tieteellisen nimen grönlanninlokille vuonna 1822. Hän perusti lintukokoelman Senckenbergin  luonnonhistorialliseen museoon Frankfurt am Mainiin.


title: Kasettitreidaus

text: Kasettitreidaus (myös treidaus, nauhatreidaus tai treidausskene) tarkoittaa musiikkikasettikopioiden vaihtamista postitse. Sitä harrastettiin pääasiassa 1980–1990-luvuilla.


title: Kasettitreidaus

text: Kasettitreidauksella oli merkittävä rooli varsinkin punkin ja metallimusiikin, sen yhtyeiden ja tyylilajien ääri-ilmiöiden tunnetuksi tulemisessa sekä suosion kasvussa. Artistit ja fanit kopioivat etenkin demonauhoja C-kaseteille ja postittivat niitä saatekirjeineen toisille yhtyeille ja faneille. Treidauskontakteja solmittiin yhtyeiden konserteissa, musiikkilehtien ilmoituspalstoilla sekä samantyyppistä musiikkia kuuntelevien kavereiden kesken. Treidauksen lieveilmiö oli levy-yhtiöiden tulonmenetykset jokaista kopioitua albumia kohden, sekä nauhoitetun musiikin laadun heikentyminen, koska analogisilla kasettinauhureilla kopioitujen nauhojen äänenlaatu heikkeni jokaisella kuuntelu- ja kopiointikerralla.


title: Kasettitreidaus

text: Laajimmillaan kopioiden vaihtaminen oli maailmanlaajuista, ja toimintaa pyörittivät musiikkifanien ja -yhtyeiden lisäksi fanzinet, pienet levy-yhtiöt sekä levykaupat, joissa kasettikopiodemojen kautta saattoi tutustua uusiin yhtyeisiin.


title: Kasettitreidaus

text: Kasettitreidaus lakkasi 1990-luvun lopulla internetin ja MP3-äänenpakkausmenetelmän myötä.


title: Heinrich Ignaz Franz Biber

text: Heinrich Ignaz Franz von Biber (kastettu 12. elokuuta 1644, Wartenberg (nyk. Stráž pod Ralskem) Reichenbergin (nyk. Liberec) lähellä – 3. toukokuuta 1704, Salzburg) oli böömiläissyntyinen itävaltalainen säveltäjä ja viulisti.


title: Heinrich Ignaz Franz Biber

text: Biber syntyi nykyisen Tšekin tasavallan alueella ja opiskeli Troppaun (nyk. Opava) jesuiittaseminaarissa. 1660-luvulla hän työskenteli Grazissa, vuosina 1668–1670 Kremsierissä (nyk. Kroměříž) Olmützin piispa Karl Liechtenstein-Castelcornon palveluksessa ja siitä alkaen Salzburgin arkkipiispanhovissa, vuodesta 1684 kuolemaansa asti hovikapellimestarina. Biber aateloitiin vuonna 1681, jolloin hän omaksui sukunimekseen von Bibern.


title: Heinrich Ignaz Franz Biber

text: Biber oli omana aikanaan arvostettu viuluvirtuoosi, ja huomattava osa hänen tuotannostaan on viulumusiikkia. Muuten hän sävelsi mm. oopperoita, messuja ja motetteja.


title: Franz von Suppé

text: Franz von Suppé (18. huhtikuuta 1819 Split Kroatia – 21. toukokuuta 1895) oli kymmenistä opereteistaan tunnetuksi tullut romantiikan ajan itävaltalainen säveltäjä ja teatterikapellimestari. Hänen operettinsa ovat yhä suosittuja. Von Suppén tunnetuin yksittäinen sävellys lienee vuonna 1866 valmistuneen "Kevyt ratsuväki" -operetin alkusoitto.


title: Franz von Suppé

text: Suppé syntyi Splitissä ja hänellä oli belgialaisia sukujuuria. Hän asui ja opiskeli varhaisina vuosinaan musiikkia Kroatian Zadarissa ja Italian Cremonassa. Hänen katolinen messunsa sai kantaesityksensä zadarilaisessa fransiskaanikirkossa vuonna 1832. Suppé lähti myöhemmin Padovaan Italiaan lukemaan lakia.


title: Franz von Suppé

text: Suppé hallitsi myös laulamisen taidon: hän debytoi vuonna 1842 Gaetano Donizettin oopperassa "Lemmenjuoma" Dulcamaran osassa.


title: Franz von Suppé

text: Suppé työskenteli Wienissä ja kuoli siellä vuonna 1895. Hänet haudattiin Zentralfriedhofiin.


title: Widelands

text: Widelands on ilmainen reaaliaika-strategiapeli tietokoneelle. Siihen on otettu paljon ideoita ja se on hyvin samankaltainen kuin Settlers ja Settlers II. Se on avoimen lähdekoodin peli. Widelandsia kehitetään vielä, joten joitakin bugeja saattaa ilmetä. Widelandsia voi pelata joko yksinpelinä tietokonetta vastaan tai moninpelinä verkon tai Internetin kautta. Pelaajat ohjailevat yhtä kolmesta heimosta, joko barbaareita, roomalaisia tai atlantislaisia.


title: Death Valleyn kansallispuisto

text: Death Valleyn kansallispuisto tai Kuolemanlaakson kansallispuisto () on Kalifornian Sierra Nevadassa sijaitseva yhdysvaltalainen kansallispuisto. Pieni osa puistosta ulottuu myös naapuriosavaltion Nevadan puolelle. Presidentti Herbert Hoover julisti alueen kansalliseksi suojelumonumentiksi 11. helmikuuta vuonna 1933. Death Valleysta tuli kansallispuisto 31. lokakuuta vuonna 1994. Kansallispuisto on 13 518 km² laajuinen ja lähestulkoon pelkkää autiomaata. Sitä hallinnoi Yhdysvaltain National Park Service. Kansallispuistossa sijaitsee Pohjois-Amerikan matalin kohta, Badwater, joka on 86 metriä merenpinnan alapuolella. Alueella on myös esimerkiksi hiekkadyynejä ja karuista maisemistaan tunnettu, sedimenteistä muodostunut, Zabriskie Point.


title: Georges Rodenbach

text: Georges Rodenbach (1855 Tournai, Belgia – 25. joulukuuta 1898 Pariisi, Ranska) oli ranskankielinen belgialainen kirjailija, joka edusti symbolismia. Hän aloitti runoilijana, mutta hänen pääteoksensa on kuitenkin romaani "Bruges-la-morte" (1892, suom. "Kuollut Brügge", 1915), johon perustuu Erich Wolfgang Korngoldin ooppera "Die Tote Stadt".


title: Lennart Rodhe

text: Olof Lennart Rodhe (1916 – 17. tammikuuta 2005) oli ruotsalainen taidemaalari.


title: Lennart Rodhe

text: Rodhe opiskeli 1950-luvun alussa Gerlesborgsskolanissa Bohuslänissa. Hän oli aiemmin opiskellut Kuninkaallisessa taidekorkeakoulussa Tukholmassa 1938–1944 ja Kööpenhaminan taideakatemiassa.


title: Lennart Rodhe

text: Rodhe teki kuvasarjoja, monumentaalitöitä ja grafiikkaa, kudonnaismalleja sekä myös teatterilavastuksia. Häntä pidetään modernistina.


title: Cris

text: Cristiano Marques Gomes, (synt. 3. kesäkuuta 1977, Guarulhos, São Paulo, Brasilia) paremmin tunnettu nimellä Cris, on brasilialainen jalkapallopuolustaja, joka pelaa tällä hetkellä Brasilian jalkapallomaajoukkueen ja Galatasarayn riveissä. Hänet luettiin Brasilian pelaajiin vuoden 2006 jalkapallon maailmanmestaruuskisoissa, muttei saanut yhtään peliaikaa.


title: Automorfinen luku

text:
Matematiikassa "n"-automorfinen luku on positiivinen kokonaisluku "k" niin, että formula_1:n viimeiset numerot ovat samat kuin "k". 1-automorfinen luku on luku "k", jonka neliö päättyy lukuun "k".
1-automorfisia lukuja ovat esimerkiksi 5 = 25, 76 = 5776 ja 890625 = 793212890625.


title: Automorfinen luku

text: Ensimmäisiä 1-automorfisia lukuja ovat 1, 5, 6, 25, 76, 376, 625, 9376, 90625 ja 109376.


title: Jules Bordet

text: Jules Jean Baptiste Vincent Bordet (13. kesäkuuta 1870 – 6. huhtikuuta 1961) oli belgialainen immunologi ja mikrobiologi. "Bordetella"-proteobakteerit on nimetty hänen mukaansa.


title: Jules Bordet

text: Bordet valmistui lääketieteen tohtoriksi vuonna 1892 ja aloitti vuonna 1894 työskentelyn Pariisin Pasteur-instituutissa. Hän palasi Belgiaan ja perusti Brysseliin paikallisen Pastrur-intituutin vuonna 1901.


title: Jules Bordet

text: Yksi Bordet’n tunnetuimmista ansioista on hinkuyskän aiheuttavan "Bordetella pertussis" -bakteerin eristäminen Octave Gengoun kanssa vuonna 1906. Hänestä tuli vuonna 1907 bakteriologian professori Brysselissä.


title: Jules Bordet

text: Bordet’lle myönnettiin vuonna 1919 Nobelin lääketieteen palkinto.


title: Aleksandr Rodtšenko

text: Aleksandr Mihailovitš Rodtšenko (: 5. joulukuuta 1891 Pietari – 3. joulukuuta 1956 Moskova) oli neuvostoliittolainen muotoilija, kuvanveistäjä, taidemaalari, teatteri- ja elokuvalavastaja, arkkitehti, taidegraafikko ja valokuvaaja.


title: Aleksandr Rodtšenko

text: Rodtšenko opiskeli Kazanin taidekoulussa (1907-1914) opettajinaan Nikolai Fešin ja G. D. Medvedev sekä myöhemmin Stroganovin taideteollisessa korkeakoulussa Moskovassa (1914-1917).


title: Aleksandr Rodtšenko

text: Alkuun hän teki abstrakteja töitä ja kuului Kazimir Malevitšin perustamaan ryhmään, mutta siirtyi myöhemmin konstruktivismiin, jonka perustajia hän oli. 1920-luvun alussa hän ryhtyi valokuvaajaksi ja kiinnostui grafiikasta ja suunnittelutöistä.


title: Aleksandr Rodtšenko

text: Hänen puolisonsa oli taiteilija Varvara Stepanova.


title: Unia

text: Unia on metalliyhtye Sonata Arctican viides studioalbumi, joka julkaistiin 25. toukokuuta 2007. Albumi nousi Suomen virallisen listan sijalle 1.


title: Unia

text: "Unian" materiaali on melko paljon toisenlaista kun yhtyeen aiempi materiaali. Haastattelussa laulaja Tony Kakko kertoi, että edellisen, "Reckoning Night" -albumin 160 konsertin maailmankiertue oli liikaa yhtyeelle. Seuraavalla levylle yhtye halusi toisenlaista materiaalia, jonka soittamiseen he eivät kyllästyisi. Niin yhtye toimikin: Unia on tyyliltään progressiivisempaa ja raskaampaa kuin yhtyeen aiempi tuotanto. Tuplabasarikomppeja, joihin etenkin oltiin kyllästytty, ei albumilta löydy, vaan niiden tilalla on huomattavasti monipuolisempia rumpukuvioita. Kappaleiden tempoja on keskimäärin pudotettu edellisiin albumeihin verrattuna ja niistä löytyy enemmän monimutkaisia rakenteita ja koukkuja. Yhtyeen tyyli on siltikin tunnistettavissa. Tony Kakko itse kutsui albumia yhtyeen monipuolisimmaksi ja parhaaksi.


title: Unia

text: Digipak-version bonuskappaleessa "To Create a Warlike Feel" YUP-yhtyeen Jarkko Martikainen laulaa suomenkielisiä vokaaleja Tony Kakon englanninkielisten vokaalien päälle. Albumin muutamilla kappaleilla vierailee jousiorkesteri, huomattavimmin kappaleella "Good Enough is Good Enough", jolla ei ole ollenkaan rumpuja, bassoa tai kitaraa.


title: Unia

text: Albumin ensimmäisenä singlenä julkaistiin "Paid in Full", joka sisältää lisäksi Gary Moore -coverkappaleen "Out in the Fields". Single nousi julkaisuviikollaan singlelistan kärkeen, ja oli listan top 20:ssä 7 viikkoa.


title: Unia

text: "Unia" on yhtyeen viimeinen pitkäsoitto kitaristi Jani Liimataisen kanssa. Hänet erotettiin välirikon takia, joka oli syntynyt hänen yhteiskuntapalveluksensa suorittamisen laiminlyönnistä. Liimatainen ei ehtinyt soittaa yhtään konserttia albumin maailmankiertueella. Julkaisun aikoihin ilmoitettiin, että hänet korvaa "väliaikaisesti" Elias Viljanen. Vasta 6. elokuuta yhtyeen internetsivuilla julkaistiin tiedote Liimataisen virallisesta erottamisesta ja Viljasen virallisesta jäsenyydestä yhtyeessä. Syyksi asiasta tiedottamisen viiveelle ilmoitettiin mahdollisuuden antaminen Jani Liimataiselle järjestellä yksityiselämänsä kuntoon. Tiedotteessa painotettiin, että erottaminen tapahtui yhteisymmärryksessä.


title: Unia

text: Ensimmäisellä listaviikollaan Unia nousi suoraan Suomen virallisen albumilistan ensimmäiselle sijalle. Siitä tuli täten Sonata Arctican ensimmäinen listaykkösalbumi. Listalla se viihtyi 18 viikkoa. Vain kahden kuukauden päästä julkaisustaan, 11. heinäkuuta 2007, yhtyeen kotisivulla ilmoitettiin albumin myyneen Suomessa kultaa. Näin siitä tuli yhtyeen nopeiten kultaa myynyt albumi.


title: Unia

text: Unia on listasijoitusten mukaan Sonata Arctican tähän mennessä myös ulkomailla menestynein albumi. Japanissa sijoitus on ulkomaalaisten levyjen listalla seitsemäs, kaikkien levyjen 22.; Ruotsissa 27.; Saksassa 35.; Sveitsissä 40. ja Itävallassa 62.


title: Surreaaliluku

text: Surreaaliluku on matematiikassa luku, joka voi olla itseisarvoltaan myös pienempi tai suurempi kuin mikään positiivinen reaaliluku. Surreaalilukujen kunta sisältää reaalilukujen lisäksi sekä äärettömän suuret että äärettömän pienet luvut.


title: James Smith (jalkapalloilija)

text: James Smith (s. 17. lokakuuta 1985 Liverpool, Englanti) on englantilainen jalkapalloilija, joka pelaa Ross County FCssä, josta on lainassa Liverpoolilta. Hän pelaa kentällä yleensä vasemman- tai keskuspuolustajan paikkaa.


title: William MacGillivray

text: William MacGillivray (25. tammikuuta 1796, Aberdeen– 4. syyskuuta 1852, Aberdeen) oli skotlantilainen luonnontieteilijä, ornitologi ja taidemaalari.


title: William MacGillivray

text: MacGillivray syntyi Aberdeenissä William MacGillivrayn ja Ann Wishartin aviottomana lapsena. Williamin ollessa 3-vuotias perhe muutti Harrisin saarelle Ulko-Hebrideille. Hän kasvoi isänsä perheen luona. Syntyperänsä vuoksi hän koki lievää halveksuntaa myöhemmin tiedemiespiireissä, muun muassa Charles Darwin sanoi ettei MacGillivraylla ollut herrasmiehen tapoja ja ulkomuotoa.


title: William MacGillivray

text: Hän opiskeli lääketiedettä Aberdeenin King's Collegessa, mutta ei kuitenkaan saattanut opintojaan päätökseen, vaan palasi 3 vuoden kuluttua takaisin Harrisiin ja harjoitti siellä ajoittain lääkärin ammattia. Vuonna 1823 hän pääsi luonnonhistorian professori R. Jamesonin assistentiksi Edinburghin yliopistoon. Hän oli "The Royal College of Surgeons of Edinburgh" museon kuraattori vuodesta 1831, ja luonnonhistorian professori Marischal Collegessa Aberdeenissä vuodesta 1841. Hänet on haudattu Edinburghin New Caltonin hautausmaalle.


title: William MacGillivray

text: MacGillivray oli John James Audubonin ystävä ja kirjoitti suuren osan Audubonin "Ornithological Biographies" teoksesta vuosina 1830–1839. Audubon nimesi valkoluomikerttulin ("Oporornis tolmiei") ystävänsä kunniaksi MacGillivray's Warbleriksi. MacGillivray kuvaili ja nimesi ruusulokin vuonna 1824.


title: William MacGillivray

text: Hänen poikansa John (1822–1867) ja Paul Howard MacGillivray (1834–1895) olivat myös luonnontieteilijöitä.


title: William MacGillivray

text: Paul MacGillivray lahjoitti 214 isänsä maalausta Lontoon Natural History Museumille 1892.